title: Σύσταση του Συμβουλίου, της 12ης Ιουλίου 2011 , σχετικά με το εθνικό πρόγραμμα μεταρρυθμίσεων 2011 του Ηνωμένου Βασιλείου και την έκδοση γνώμης του Συμβουλίου σχετικά με το επικαιροποιημένο πρόγραμμα σύγκλισης του Ηνωμένου Βασιλείου, 2011-2014

text:
               23.7.2011

               EL

               Επίσημη Εφημερίδα της Ευρωπαϊκής Ένωσης

               C 217/12

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2011
   σχετικά με το εθνικό πρόγραμμα μεταρρυθμίσεων 2011 του Ηνωμένου Βασιλείου και την έκδοση γνώμης του Συμβουλίου σχετικά με το επικαιροποιημένο πρόγραμμα σύγκλισης του Ηνωμένου Βασιλείου, 2011-2014
   2011/C 217/04
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 9 παράγραφος 3,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Μετά από διαβούλευση με την Οικονομική και Δημοσιονομική Επιτροπή,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για την δρομολόγηση της στρατηγικής για την Ευρώπη 2020, μιας νέας στρατηγικής για την ανάπτυξη και την απασχόληση, η οποία, βασιζόμενη στο μεγαλύτερο συντονισμό των οικονομικών πολιτικών, θα εστιαστεί σε νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και στις 21 Οκτωβρίου 2010 το Συμβούλιο εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (2), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη καλούνταν να λαμβάνουν τις ολοκληρωμένες κατευθυντήριες γραμμές υπόψη στις εθνικές οικονομικές πολιτικές και πολιτικές απασχόλησης.

               (3)

               Στις 12 Ιανουαρίου 2011 η Επιτροπή εξέδωσε την πρώτη Ετήσια Επισκόπηση Ανάπτυξης, η οποία σηματοδοτεί την έναρξη ενός νέου κύκλου οικονομικής διακυβέρνησης στην ΕΕ και του πρώτου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, το οποίο εντάσσεται στη στρατηγική «Ευρώπη 2020».

               (4)

               Στις 25 Μαρτίου 2011, το Ευρωπαϊκό Συμβούλιο ενέκρινε τις προτεραιότητες για τη δημοσιονομική εξυγίανση και τη διαρθρωτική μεταρρύθμιση (σύμφωνα με τα συμπεράσματα του Συμβουλίου της 15ης Φεβρουαρίου και της 7ης Μαρτίου 2011 και κατόπιν της Ετήσιας Επισκόπησης της Ανάπτυξης που εκπόνησε η Επιτροπή). Τόνισε ότι πρέπει να δοθεί προτεραιότητα στην αποκατάσταση υγιών προϋπολογισμών και στη δημοσιονομική διατηρησιμότητα, στη μείωση της ανεργίας μέσω μεταρρυθμίσεων της αγοράς εργασίας και στην καταβολή νέων προσπαθειών για την ενίσχυση της οικονομικής μεγέθυνσης. Ζήτησε από τα κράτη μέλη να ενσωματώσουν αυτές τις προτεραιότητες σε συγκεκριμένα μέτρα που θα ενταχθούν στα αντίστοιχά τους προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.

               (5)

               Στις 28 Απριλίου 2011, το Ηνωμένο Βασίλειο υπέβαλε το δικό του επικαιροποιημένο πρόγραμμα σύγκλισης 2011 που καλύπτει την περίοδο 2011-2014 και το εθνικό του πρόγραμμα μεταρρυθμίσεων 2011. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτόχρονα. Είναι η πρώτη φορά που το πρόγραμμα σύγκλισης του ΗΒ περιέχει οικονομικές και δημοσιονομικές προβλέψεις που έχει παράγει η καινούργια και ανεξάρτητη υπηρεσία δημοσιονομικής ευθύνης(OBR), πράγμα που βελτιώνει το δημοσιονομικό πλαίσιο του ΗΒ.

               (6)

               Το Ηνωμένο Βασίλειο ήταν ιδιαίτερα εκτεθειμένο στη διεθνή χρηματοπιστωτική κρίση λόγω του μεγάλου, ολοκληρωμένου σε παγκόσμιο επίπεδο χρηματοπιστωτικού τομέα του και των υψηλών επιπέδων χρέους των νοικοκυριών. Το ΑΕΠ μειώθηκε κατά 0,1 % το 2008 και κατά 4,9 % το 2009. Η κυβέρνηση του Ηνωμένου Βασιλείου παρενέβη μαζικά για να στηρίξει τον τραπεζικό τομέα, και χορήγησε τεράστια επιπρόσθετη ρευστότητα σε ολόκληρο τον τομέα. Το δημόσιο έλλειμμα αυξήθηκε κατά 8,5 ποσοστιαίες μονάδες μέσα σε δύο χρόνια και ανήλθε σε 11,2 % του ΑΕΠ το 2009. Η ανεργία αυξήθηκε από 5,3 % το 2007 σε 7,6 % το 2009. Ο τριμηνιαίος ρυθμός ανάπτυξης αποκαταστάθηκε κατά το τέταρτο τρίμηνο του 2009, παρόλο που η παραγωγή παραμένει κάτω από το υψηλότερο προ της κρίσεως επίπεδό της. Η βραχυπρόθεσμη προοπτική συνίσταται σε μέτρια ανάπτυξη ωθούμενη από ισχυρές επενδύσεις των εταιρειών και σε ανάκαμψη των καθαρών εξαγωγών χάρη στη συναλλαγματική ισοτιμία. Εντούτοις, η ανάπτυξη θα παρεμποδιστεί λόγω της ασθενούς ή αρνητικής αύξησης της κατανάλωσης των νοικοκυριών και της δημόσιας διοίκησης. Ο πληθωρισμός αναμένεται να παραμείνει αρκετά πάνω από τον επίσημο στόχο 2 % κατά τη διάρκεια του 2011, αντικατοπτρίζοντας αυξήσεις του φόρου προστιθέμενης αξίας και υψηλότερες τιμές των εισαγωγών και της ενέργειας, και να μειωθεί το 2012. Ο υψηλός πληθωρισμός πιθανώς θα διαβρώσει τα πραγματικά εισοδήματα δεδομένου ότι η αύξηση των μισθών παραμένει χαμηλή. Οι κυριότεροι καθοδικοί κίνδυνοι στις προβλέψεις είναι ότι ενδέχεται να μην υλοποιηθούν οι ανακάμψεις των εταιρικών επενδύσεων ή των καθαρών εξαγωγών και ότι ο μόνιμος υψηλός πληθωρισμός ενδέχεται να εμποδίσει την προσφυγή στη νομισματική πολιτική προκειμένου να αντισταθμιστούν οι χαμηλότερες δημόσιες δαπάνες.

               (7)

               Βασιζόμενο στην αξιολόγηση του επικαιροποιημένου προγράμματος σύγκλισης σύμφωνα με τον κανονισμό (ΕΚ) αριθ. 1466/97, το Συμβούλιο είναι της γνώμης ότι το μακροοικονομικό σενάριο στο οποίο στηρίζονται οι δημοσιονομικές προβλέψεις είναι εύλογο εκτός για το 2012 όπου οι προβλέψεις είναι ίσως αρκετά αισιόδοξες. Το πρόγραμμα σύγκλισης δεν περιλαμβάνει μεσοπρόθεσμο δημοσιονομικό στόχο (ΜΔΣ) όπως προβλέπεται από τον κώδικα δεοντολογίας, παρόλο που ο στόχος αυτός μπορεί να προκύψει από στόχους που περιλαμβάνονται στο πρόγραμμα. Ο στόχος της στρατηγικής του προϋπολογισμού είναι να μειωθεί το έλλειμμα από 9,9 % το 2010-11 σε 1,7 % το 2015-16, κυρίως με τη συγκράτηση των δαπανών, η οποία φέρει δημοσιονομική σταθεροποίηση που στηρίζει την ανάπτυξη. Το πρόγραμμα προβλέπει να μειώσει το έλλειμμα κάτω της τιμής αναφοράς 3% μέχρι το 2014-15, που είναι η προθεσμία που καθόρισε το Συμβούλιο. Με έναρξη έναν συντελεστή χρέους 78,7 % το 2010-11, οι δημοσιονομικές προβλέψεις στο πρόγραμμά του συνίστανται σε αύξηση του δημόσιου χρέους σε 87,2 % το 2013-14 πριν αρχίσει να μειώνεται σταδιακά. Οι μέσες ετήσιες δημοσιονομικές προσπάθειες κατά την περίοδο 2010-11 έως το 2014-15 είναι 1,6 %. Το ποσοστό αυτό είναι ελαφρώς χαμηλότερο από εκείνο που συνέστησε το Συμβούλιο τον Δεκέμβριο του 2009 (1,75 % του ΑΕΠ), αλλά είναι όμως κατάλληλο, δεδομένου ότι η προσπάθεια καταβάλλεται στο πλαίσιο δημοσιονομικού ελλείμματος για το 2009-10 το οποίο είναι σημαντικά χαμηλότερο από το αναμενόμενο, και μπορεί συνεπώς να μειώσει το ονομαστικό έλλειμμα σε επίπεδο κάτω της τιμής αναφοράς μέχρι το 2014-2015. Σύμφωνα με την τελευταία εκτίμηση της Επιτροπής, οι κίνδυνοι για την μακροπρόθεσμη βιωσιμότητα των δημοσίων οικονομιών φαίνονται υψηλοί.
               Το μακροπρόθεσμο κόστος της γήρανσης του πληθυσμού είναι υψηλότερο από τον μέσο όρο της ΕΕ και η τρέχουσα δημοσιονομική κατάσταση επιτείνει το κόστος της γήρανσης του πληθυσμού. Με βάση την τρέχουσα δημοσιονομική κατάσταση, το χρέος θα αυξηθεί σε 128 % του ΑΕΠ το 2020. Εντούτοις, η πλήρης εφαρμογή του προγράμματος πρέπει να αρκεί για να αρχίσει να μειώνεται το χρέος, αλλά αυτό θα παραμείνει ακόμη πάνω από 80 % έως το 2020. Εκτός των μέτρων σταθεροποίησης, η κυβέρνηση του ΗΒ ανακοίνωσε μέτρα που θα στηρίξουν την μακροπρόθεσμη βιωσιμότητα. Εδώ περιλαμβάνεται η επίσπευση της αύξησης από τα 65 στα 66 της ηλικίας συνταξιοδότησης και αλλαγές στη μέθοδο αναπροσαρμογής ορισμένων επιδομάτων και φορολογικών οροφών.

               (8)

               Η εκτέλεση της προτεινόμενης δημοσιονομικής εξυγίανσης αποτελεί πάντα σημαντική πρόκληση. Για να αποκατασταθεί μια διατηρήσιμη δημοσιονομική κατάσταση είναι ζωτικής σημασίας να εξασφαλιστεί ότι δεν θα υπάρξει καμία απόκλιση από τον δημοσιευθέντα προγραμματισμό δαπανών. Με αυτόν τον όρο, οι ιστορικά χαμηλοί συντελεστές των δημόσιων επενδύσεων υποδομής, ιδίως στον τομέα των μεταφορών, επιβάλλουν να δοθεί προτεραιότητα σε δαπάνες που προωθούν την ανάπτυξη. Η εξασφάλιση επαρκών πρωτογενών πλεονασμάτων μεσοπρόθεσμα, όπως ήδη προβλέπεται στο πρόγραμμα, θα βελτιώσει τη διατηρησιμότητα των δημόσιων οικονομικών.

               (9)

               Χάρη στην ελαστική αγορά εργασίας του, το Ηνωμένο Βασίλειο μπόρεσε να αντιμετωπίσει αρκετά καλά τη μεγάλη συρρίκνωση του ΑΕΠ κατά την κρίση. Εντούτοις, η αύξηση της ανεργίας έπληξε κυρίως τους νέους: μεταξύ του 2008 και του 2010 η ανεργία των νέων αυξήθηκε από 15 % σε σχεδόν 20 %. Τα πενιχρά αποτελέσματα της αγοράς εργασίας για τους νέους συνδέονται με γενικότερες, διαρθρωτικές ελλείψεις στην παροχή δεξιοτήτων. Το ποσοστό 15,7 % των νέων ηλικίας 18-24 ετών που εγκαταλείπουν πρόωρα την εκπαίδευση και την κατάρτιση στο Ηνωμένο Βασίλειο είναι υψηλότερο από τον μέσο όρο της ΕΕ που καθορίζεται σε 14,4 %. Ενώ το μερίδιο ατόμων ηλικίας 25-64 ετών που έχουν υψηλό επίπεδο δεξιοτήτων είναι ιδιαίτερα σημαντικό στο Ηνωμένο Βασίλειο, υπάρχουν αδυναμίες στα ενδιάμεσα επίπεδα δεξιοτήτων όπου τα άτομα αυτής της ομάδας βρίσκονται σε επίπεδο κάτω του μέσου όρου της ΕΕ. Μία άλλη βασική πρόκληση για την αγορά εργασίας του Ηνωμένου Βασιλείου είναι η σημαντική αναλογία παιδιών που διαβούν σε νοικοκυριά ανέργων: με ποσοστό 17,5 % αποτελούν το υψηλότερο επίπεδο στην ΕΕ, όπου ο γενικός μέσος όρος είναι 10,2 %. Το πρόβλημα είναι ιδιαίτερα σοβαρό για μονογονικές οικογένειες και αντικατοπτρίζει πενιχρά οικονομικά κίνητρα και έλλειψη βιώσιμων επιλογών φροντίδας των παιδιών: πάνω από το 32 % ατόμων με ευθύνες φροντίδας είναι άεργοι ή εργάζονται με καθεστώς μερικής απασχόλησης λόγω έλλειψης υπηρεσιών παροχής φροντίδας στα παιδιά (το ποσοστό αυτό είναι κατά 4 ποσοστιαίες μονάδες υψηλότερο από τον μέσο όρο της ΕΕ).

               (10)

               Στο Ηνωμένο Βασίλειο σημειώθηκε κατακόρυφη αύξηση των τιμών των κατοικιών κατά την δεκαετία πριν από την κρίση. Οι τιμές μειώθηκαν απότομα μετά την κρίση, αλλά από τότε αυξήθηκαν εν μέρει και παραμένουν σε ιστορικά υψηλά επίπεδα. Τα επίπεδα των συναλλαγών κατέρρευσαν και παρέμειναν σε πολύ χαμηλά επίπεδα. Η κατακόρυφη αύξηση των τιμών των κατοικιών συνέβαλε στις μεγάλες αυξήσεις της χρέωσης των νοικοκυριών και σε δυσβάσταχτη αύξηση της κατανάλωσης των νοικοκυριών κατά την δεκαετία πριν από την κρίση. Η κατάρρευση των αγοραπωλησιών στον τομέα των ακινήτων οδήγησε σε αντίστοιχες μειώσεις των φορολογικών εσόδων από τις αγοραπωλησίες αυτές, με αποτέλεσμα να επιδεινωθεί η δημοσιονομική κατάσταση του Ηνωμένου Βασιλείου. Οι ελλείψεις της αγοράς κατοικιών εξηγούν επίσης τις υψηλές δαπάνες του Ηνωμένου Βασιλείου σε επιδόματα στέγασης και το υψηλό ποσοστό του πληθυσμού που στεγάζεται σε κατοικίες επιδοτούμενες από το κράτος. Το Ηνωμένο Βασίλειο ανήγγειλε μια πρώτη σειρά μεταρρυθμίσεων του συστήματός προγραμματισμού και ρύθμισης των ενυπόθηκων δανείων. Λαμβανομένης υπόψη της σημασίας που έχει αυτή η πρόκληση για όλους τους τομείς της οικονομίας του Ηνωμένου Βασιλείου, είναι αναγκαίο τα μέτρα αυτά να αποτελέσουν τη βάση πάνω στην οποία θα στηρίζεται μια πληρέστερη δέσμη μεταρρυθμίσεων, μεταξύ άλλων, της αγοράς ενυπόθηκων δανείων και των φόρων ακίνητης περιουσίας για να αντιμετωπιστούν αυτά τα ζητήματα.

               (11)

               Η ανάκαμψη των ιδιωτικών επενδύσεων θα αποτελέσει ουσιαστικό στοιχείο της απαραίτητης αποκατάστασης της ισορροπίας της οικονομίας πέραν της εγχώριας κατανάλωσης και θα οδηγήσει σε κέρδη παραγωγικότητας. Διάφορες μελέτες δείχνουν ότι η διαθεσιμότητα πιστώσεων και το πιστωτικό κόστος ασκούν σημαντικό περιορισμό στα σχέδια επενδύσεων και επέκτασης στον ιδιωτικό τομέα, ιδίως για μικρότερες εταιρείες που εξαρτώνται από τραπεζική χρηματοδότηση. Ο ετήσιος συντελεστής αύξησης της δανειοδότησης σε μικρομεσαίες επιχειρήσεις (ΜΜΕ) ήταν αρνητικός από τα τέλη του 2009, όπου η χορήγηση δανείων σε μικρές επιχειρήσεις συρρικνώθηκε ακόμη περισσότερο. Επιπλέον, ενώ οι διαφορές στα επιτόκια αναφοράς φαίνεται ότι έχουν σταθεροποιηθεί για τις μεσαίες επιχειρήσεις, αυξήθηκαν κάπως για τις μικρές επιχειρήσεις. Το Ηνωμένο Βασίλειο άρχισε να εφαρμόζει πρόσφατα ορισμένα μέτρα για να βελτιώσει την πρόσβαση των ΜΜΕ στη χρηματοδότηση, μεταξύ των οποίων και επενδυτικά μέσα υποστηριζόμενα από το κράτος, ενώ κατέληξε σε συμφωνία με τράπεζες του Ηνωμένου Βασιλείου με την οποία αυτές καλούνται να αυξήσουν την ακαθάριστη δανειοδοσία τους στις ΜΜΕ. Είναι σημαντικό να αντιμετωπισθούν και τα προβλήματα στην πλευρά της ζητήσεως ενώ οι επιχειρήσεις θα πρέπει να συμβάλλουν κι αυτές, αξιοποιώντας τα συστήματα που τίθενται στη διάθεσή τους. Για να εξευρεθεί μια λύση η οποία θα μπορεί να λειτουργεί χωρίς τακτική κυβερνητική παρέμβαση, είναι αναγκαίο να γίνουν περαιτέρω μεταρρυθμίσεις με στόχο να βελτιωθεί ο ανταγωνισμός στον τραπεζικό τομέα και να διευκολυνθεί η περαιτέρω ανάπτυξη των αγορών για εξωτραπεζική χρηματοδότηση προσιτή από τις μικρομεσαίες επιχειρήσεις.

               (12)

               Η Επιτροπή αξιολόγησε το πρόγραμμα σύγκλισης και το εθνικό πρόγραμμα μεταρρυθμίσεων. Έχει λάβει υπόψη, όχι μόνο τη σημασία τους για μια διατηρήσιμη δημοσιονομική και κοινωνικοοικονομική πολιτική στο Ηνωμένο Βασίλειο, αλλά και την εκ μέρους τους τήρηση των ενωσιακών κανόνων και κατευθύνσεων, δεδομένης της ανάγκης ενδυνάμωσης της συνολικής οικονομικής διακυβέρνησης της Ευρωπαϊκής Ένωσης, μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Θεωρεί ότι τα προγράμματα καθορίζουν φιλόδοξα μέτρα για τη μείωση του ελλείμματος και ενθαρρύνει την κυβέρνηση να προχωρήσει όπως έχει προβλεφθεί. Θα πρέπει επίσης να ληφθούν περαιτέρω μέτρα για τη μεταρρύθμιση της αγοράς κατοικιών, τη μείωση της ανεργίας των νέων, την πρόωρη αποχώρηση από το σχολείο, την αντιμετώπιση της κατάστασης παιδιών που διαβιούν σε νοικοκυριά ανέργων και τη βελτίωση της διαθεσιμότητας πιστώσεων για τον ιδιωτικό τομέα.

               (13)

               Βάσει της αξιολόγησης αυτής και λαμβάνοντας υπόψη τη σύσταση του Συμβουλίου, της 2ας Ιουνίου 2010, δυνάμει του άρθρου 126 παράγραφος 7 της συνθήκης για τη λειτουργία της Ευρωπαϊκής Ένωσης, το Συμβούλιο εξέτασε την επικαιροποίηση για το 2011 του προγράμματος σύγκλισης του Ηνωμένου Βασιλείου και η γνώμη του (3) αντικατοπτρίζεται ιδίως στη σύστασή του στα σημεία 1) και 2) κατωτέρω. Λαμβάνοντας υπόψη τα συμπεράσματα του Ευρωπαϊκού Συμβουλίου της 25ης Μαρτίου 2011, το Συμβούλιο εξέτασε το εθνικό πρόγραμμα μεταρρυθμίσεων του Ηνωμένου Βασιλείου.

         ΣΥΝΙΣΤΑ στο Ηνωμένο Βασίλειο να αναλάβει δράση κατά την περίοδο 2011-2012 προκειμένου:

               1.

               Να εφαρμόσει την προγραμματιζόμενη δημοσιονομική εξυγίανση που αποβλέπει σε έλλειμμα 6,2 % του ΑΕΠ το 2012-13, σύμφωνα με τις συστάσεις του Συμβουλίου για τη διόρθωση του υπερβολικού ελλείμματος, και να μειώσει τον υψηλό λόγο δημοσίου χρέους όταν διορθωθεί το υπερβολικό έλλειμμα, κατά το τέλος της προγραμματικης περιόδου. Να φροντίσει ώστε να μην υπάρξει καμία απόκλιση από τους φιλόδοξους στόχους μείωσης των δαπανών, ενισχύοντας έτσι τη μακροπρόθεσμη διατηρησιμότητα. Σ’αυτό το πλαίσιο, να δώσει προτεραιότητα στις δαπάνες που προωθούν την ανάπτυξη.

               2.

               Να εκπονήσει ένα πρόγραμμα μεταρρυθμίσεων το οποίο θα αντιμετωπίσει τις αποσταθεροποιητικές επιπτώσεις του κύκλου τιμών των κατοικιών στα δημόσια οικονομικά, στον χρηματοπιστωτικό τομέα και στην οικονομία, με στόχο να επιλυθούν τα προβλήματα των πολύ υψηλών τιμών των ακινήτων, καθώς και την ανάγκη κρατικών στεγαστικών επιδοτήσεων.Εδώ υπάρχει ένας μεγάλος αριθμός μέτρων και εργαλείων όπως μεταρρυθμίσεις της αγοράς ενυπόθηκων δανείων, χρηματοπιστωτικοί κανονισμοί, φορολογία ακίνητης περιουσίας και σύστημα προγραμματισμού ώστε να αποφευχθεί υπερβολική αστάθεια.

               3.

               Να λάβει μέτρα μέχρι το τέλος του 2012 ώστε περισσότεροι νέοι να εισέρχονται στην αγορά εργασίας με επαρκή προσόντα και να βελτιώσει την απασχολησιμότητα των ηλικικών 18-24 που εγκατέλειψαν στο σχολείο χωρίς παιδεία ή κατάρτιση. Να αντιμετωπίσει τις ελλείψεις δεξιοτήτων με την αύξηση του αριθμού ατόμων που φθάνουν σε επίπεδο ενδιάμεσων δεξιοτήτων, σύμφωνα με τις ανάγκες της αγοράς εργασίας.

               4.

               Να λάβει μέτρα μέσα στα τρέχοντα δημοσιονομικά σχέδια για να μειώσει τον αριθμό νοικοκυριών ανέργων, με έμφαση σε αυτούς που δεν εργάζονται επειδή έχουν αναλάβει να φροντίζουν άλλους, καθώς και στις μονογονικές οικογένειες.

               5.

               Να εκτελέσει τα ήδη ανακοινωθέντα μέτρα και να συνεχίσει να βελτιώνει τη διαθεσιμότητα τραπεζικής και εξωτραπεζικής χρηματοδότησης στον ιδιωτικό τομέα και ιδίως στις ΜΜΕ χωρίς να παραβλέπει τα πιθανά προβλήματα στην πλευρά της ζήτησης. Να ενθαρρύνει τον ανταγωνισμό στο εσωτερικό του τραπεζικού τομέα και να αναζητήσει, εντός της αγοράς, τρόπους βελτίωσης της πρόσβασης σε εξωτραπεζική χρηματοδότηση, όπως με επιχειρηματικά και επισφαλή κεφάλαια και με χρέος εκδιδόμενο σε δημόσιες αγορές.

      Βρυξέλλες, 12 Ιουλίου 2011.

            Για το Συμβούλιο

            Ο Πρόεδρος

         J. VINCENT-ROSTOWSKI

      (1)  ΕΕ L 209 της 2.8.1997, σ. 1.

      (2)  Διατηρήθηκαν για το 2011 με την απόφαση 2011/308/ΕΕ του Συμβουλίου της 19ης Μαΐου 2011, για τις κατευθυντήριες γραμμές των πολιτικών απασχόλησης των κρατών μελών (ΕΕ L 138 της 26.5.2011, σ. 56).

      (3)  Όπως προβλέπεται στο άρθρο 9 παράγραφος 3 του κανονισμού (ΕΚ) αριθ. 1466/97.


title: Σύσταση του Συμβουλίου, της 9ης Ιουλίου 2013 , σχετικά με το εθνικό πρόγραμμα μεταρρυθμίσεων του 2013 της Γαλλίας και τη διατύπωση γνώμης του Συμβουλίου σχετικά με το πρόγραμμα σταθερότητας της Γαλλίας, 2012-2017

text:
               30.7.2013

               EL

               Επίσημη Εφημερίδα της Ευρωπαϊκής Ένωσης

               C 217/27

      ΣΫΣΤΑΣΗ ΤΟΥ ΣΥΜΒΟΥΛΊΟΥ

   της 9ης Ιουλίου 2013
   σχετικά με το εθνικό πρόγραμμα μεταρρυθμίσεων του 2013 της Γαλλίας και τη διατύπωση γνώμης του Συμβουλίου σχετικά με το πρόγραμμα σταθερότητας της Γαλλίας, 2012-2017
   2013/C 217/08
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Έχοντας υπόψη τη γνώμη της οικονομικής και δημοσιονομικής επιτροπής,
   Έχοντας υπόψη τη γνώμη της επιτροπής κοινωνικής προστασίας,
   Έχοντας υπόψη τη γνώμη της επιτροπής οικονομικής πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση νέας στρατηγικής για την απασχόληση και την ανάπτυξη, Ευρώπη 2020, βασιζόμενη στον μεγαλύτερο συντονισμό των οικονομικών πολιτικών, η οποία εστιάζεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (3), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λάβουν υπόψη τις ολοκληρωμένες κατευθυντήριες γραμμές στις εθνικές οικονομικές πολιτικές και πολιτικές απασχόλησης.

               (3)

               Στις 29 Ιουνίου 2012, οι αρχηγοί κρατών ή κυβερνήσεων των κρατών μελών ενέκριναν «Σύμφωνο για την ανάπτυξη και την απασχόληση», το οποίο παρέχει ένα συνεκτικό πλαίσιο δράσης σε επίπεδο κρατών μελών, ΕΕ και ευρωζώνης, με την κινητοποίηση όλων των δυνατών μηχανισμών, μέσων και πολιτικών. Έλαβαν αποφάσεις σχετικά με τη δράση που πρέπει να αναληφθεί στο επίπεδο των κρατών μελών, ιδίως εκφράζοντας την απόλυτη προσήλωσή τους στην επίτευξη των στόχων της στρατηγικής «Ευρώπη 2020» και στην εφαρμογή των συστάσεων ανά χώρα.

               (4)

               Στις 10 Ιουλίου 2012, το Συμβούλιο εξέδωσε σύσταση (4) («σύσταση του 2012») σχετικά με το εθνικό πρόγραμμα μεταρρυθμίσεων της Γαλλίας για το 2012 και διατύπωσε τη γνώμη του σχετικά με το πρόγραμμα σταθερότητας της Γαλλίας για την περίοδο 2012-2016.

               (5)

               Στις 28 Νοεμβρίου 2012, η Επιτροπή εξέδωσε την Ετήσια Επισκόπηση της Ανάπτυξης, δίνοντας το εναρκτήριο λάκτισμα για το Ευρωπαϊκό Εξάμηνο του 2013 για τον συντονισμό των οικονομικών πολιτικών. Επίσης στις 28 Νοεμβρίου 2012, η Επιτροπή, βάσει του κανονισμού (ΕΕ) αριθ. 1176/2011, εξέδωσε την έκθεση του Μηχανισμού Επαγρύπνησης, στην οποία προσδιόρισε τη Γαλλία ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.

               (6)

               Το Ευρωπαϊκό Κοινοβούλιο έχει συμμετάσχει δεόντως στο Ευρωπαϊκό Εξάμηνο, σύμφωνα με τον κανονισμό (ΕΚ) αριθ. 1466/97, και, στις 7 Φεβρουαρίου 2013, ενέκρινε ψήφισμα σχετικά με την απασχόληση και τις κοινωνικές πτυχές στην ετήσια επισκόπηση της ανάπτυξης 2013 και ψήφισμα σχετικά με τη συμβολή στην ετήσια επισκόπηση της ανάπτυξης 2013.

               (7)

               Στις 14 Μαρτίου 2013, το Ευρωπαϊκό Συμβούλιο υιοθέτησε τις προτεραιότητες για την εξασφάλιση χρηματοπιστωτικής σταθερότητας, της δημοσιονομικής εξυγίανσης και της δράσης για την τόνωση της ανάπτυξης. Υπογράμμισε την ανάγκη να επιδιωχθεί διαφοροποιημένη και ευνοϊκή για την ανάπτυξη δημοσιονομική εξυγίανση, να αποκατασταθούν οι όροι δανειοδότησης της οικονομίας, να υποστηριχθεί η ανάπτυξη και η ανταγωνιστικότητα, να καταπολεμηθεί η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (8)

               Στις 10 Απριλίου 2013, η Επιτροπή δημοσίευσε τα αποτελέσματα της εμπεριστατωμένης επισκόπησης που διεξήγαγε για τη Γαλλία, με βάση το άρθρο 5 του κανονισμού (ΕΕ) αριθ. 1176/2011. Από την ανάλυση της Επιτροπής προκύπτει το συμπέρασμα ότι η Γαλλία παρουσιάζει μακροοικονομικές ανισορροπίες, που απαιτούν παρακολούθηση και δράση σε επίπεδο πολιτικής. Συγκεκριμένα, οι εξελίξεις όσον αφορά την επιδείνωση του εμπορικού ισοζυγίου και της ανταγωνιστικότητας, που οφείλεται σε παράγοντες που συνδέονται με το κόστος και μη, καθώς και στο πλαίσιο της χειροτέρευσης της εξωτερικής θέσης και υψηλού δημόσιου χρέους, πρέπει να παρακολουθούνται συνεχώς ούτως ώστε να μειωθεί ο κίνδυνος αρνητικών συνεπειών στη λειτουργία της γαλλικής οικονομίας και της οικονομικής και νομισματικής ένωσης, ιδίως λαμβάνοντας υπόψη το μέγεθος της γαλλικής οικονομίας.

               (9)

               Στις 30 Απριλίου 2013, η Γαλλία υπέβαλε το εθνικό της πρόγραμμα μεταρρυθμίσεων του 2013 και το οικείο πρόγραμμα σταθερότητας για την περίοδο 2012-2017. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτοχρόνως.

               (10)

               Βάσει της αξιολόγησης του προγράμματος σταθερότητας δυνάμει του κανονισμού (ΕΚ) αριθ. 1466/97, το Συμβούλιο είναι της γνώμης ότι παρά τις σημαντικές προσπάθειες εξυγίανσης με τις οποίες μειώθηκε το ονομαστικό έλλειμμα από 7,5 % του ΑΕΠ το 2009 σε 4,8 % το 2012, η Γαλλία δεν αναμένεται να διορθώσει το υπερβολικό της έλλειμμα έως το 2013 όπως συνέστησε το Συμβούλιο στις 2 Δεκεμβρίου 2009. Αυτό οφείλεται κυρίως στο χειρότερο οικονομικό περιβάλλον από ό,τι αναμενόταν την εποχή που εκδόθηκε η σύσταση του Συμβουλίου της 2ας Δεκεμβρίου 2009, πράγμα το οποίο αντισταθμίσθηκε μόνον εν μέρει από έκτακτα έσοδα, ενώ η προσπάθεια είχε μετατεθεί κάπως προς το τέλος της περιόδου. Το μακροοικονομικό σενάριο στο οποίο στηρίζονται οι δημοσιονομικές προβολές στο πρόγραμμα σταθερότητας είναι εύλογο για το 2013, αλλά υπερβολικά αισιόδοξο για το 2014. Ειδικότερα, οι αρχές προβλέπουν ότι, μετά από μια περίοδο απραξίας το 2012 (0 %) και το 2013 (+ 0,1 %), το ΑΕΠ θα αυξηθεί κατά 1,2 % το 2014, με την παραδοχή ότι τα δημοσιονομικά μέτρα έχουν ληφθεί για να μειωθεί το έλλειμμα γενικής κυβέρνησης σε 2,9 % του ΑΕΠ το 2014. Συγκριτικά, οι προβλέψεις της Επιτροπής αναφέρουν ότι το ΑΕΠ θα αυξηθεί κατά 1,1 % το 2014 με βάση την παραδοχή αμετάβλητης πολιτικής, ένα σενάριο που λαμβάνει υπόψη μόνο τα μέτρα που έχουν υιοθετηθεί ή είναι επαρκώς προσδιορισμένα και, ως εκ τούτου, προβλέπει έλλειμμα ύψους 4,2 % του ΑΕΠ το 2014. Κύριος στόχος της δημοσιονομικής στρατηγικής που περιγράφεται στο πρόγραμμα σταθερότητας είναι να επιτευχθεί ο μεσοπρόθεσμος δημοσιονομικός στόχος (ΜΔΣ) που είναι η ισοσκέλιση του προϋπολογισμού σε διαρθρωτικούς όρους, όπως στο πρόγραμμα σταθερότητας για το 2012-2016. Ο στόχος αυτός είναι περισσότερο φιλόδοξος από τα οριζόμενα στο σύμφωνο σταθερότητας και ανάπτυξης. Το έτος που τίθεται ως στόχος για την επίτευξη του ΜΔΣ είναι το 2016, σε σύγκριση με το 2015 στο πρόγραμμα σταθερότητας για το 2012-2016.
               Το προγραμματιζόμενο ονομαστικό έλλειμμα που τέθηκε από το πρόγραμμα σταθερότητας είναι συνεπές με τη διόρθωση του υπερβολικού ελλείμματος μέχρι το 2014, δηλαδή ένα έτος μετά την αναθεωρημένη προθεσμία που έταξε το Συμβούλιο στο πλαίσιο της διαδικασίας υπερβολικού ελλείμματος (ΔΥΕ) στις 2 Δεκεμβρίου 2009. Λόγω της υπερβολικά αισιόδοξης πρόβλεψης σχετικά με την ανάπτυξη στο πρόγραμμα σταθερότητας για το 2014, αν δεν ληφθούν συμπληρωματικά μέτρα για την ουσιαστική ενίσχυση της προσπάθειας για το έτος εκείνο, το Συμβούλιο θεωρεί ότι η δημοσιονομική προσπάθεια που προβλέπουν οι αρχές δεν συνάδει με μια πραγματική διόρθωση του υπερβολικού ελλείμματος μέχρι το 2014. Ούτε διατίθενται λεπτομέρειες ως προς τις προγραμματιζόμενες εξοικονομήσεις πόρων και τα πρόσθετα έσοδα. Ως εκ τούτου, τα μέτρα πρέπει να προσδιοριστούν τόσο για το 2014 όσο και για το 2015, ώστε να εξασφαλιστεί με αξιοπιστία ότι το υπερβολικό έλλειμμα θα έχει διορθωθεί το αργότερο μέχρι το 2015 όπως συνέστησε το Συμβούλιο. Το 2016, το διαρθρωτικό ισοζύγιο, όπως έχει υπολογιστεί εκ νέου από την Επιτροπή, αναμένεται να ανέλθει σε – 0,4 % του ΑΕΠ (– 0,3 % το 2017) και, συνεπώς, ο ΜΔΣ δεν πρόκειται να επιτευχθεί έως το τέλος του χρονικού ορίζοντα του προγράμματος. Η πρόοδος προς την κατεύθυνση του ΜΔΣ το 2016 αναμένεται ότι θα αντιπροσωπεύει 0,3 % του ΑΕΠ, δηλαδή επίπεδο χαμηλότερο από την τιμή αναφοράς 0,5 % του ΑΕΠ. Το χρέος της γενικής κυβέρνησης αυξήθηκε σημαντικά από την έναρξη της κρίσης. Αρχής γενομένης από το 64,2 % το 2007, ο δείκτης χρέους προς το ΑΕΠ ανήλθε σε 90,2 % το 2012 και προβλέπεται να αυξηθεί περαιτέρω σε 96,2 % έως το 2014 σύμφωνα με τις εαρινές προβλέψεις των υπηρεσιών της Επιτροπής του 2013. Οι αρχές αναμένουν ότι ο δείκτης χρέους θα κορυφωθεί σε 94,3 % του ΑΕΠ το 2014 και ότι στη συνέχεια θα μειωθεί σε 88,2 % το 2017. Η Γαλλία θα βρίσκεται σε μεταβατική περίοδο από το 2016 όσον αφορά τη συμμόρφωση με το κριτήριο του χρέους.

               (11)

               Δεδομένου του υψηλού και διαρκώς αυξανόμενου χρέους και του γεγονότος ότι η προθεσμία για τη διόρθωση του υπερβολικού ελλείμματος, αναβλήθηκε και πάλι, έως το 2015, είναι ακόμη πιο σημαντικό να εφαρμοσθεί αυστηρά ο προϋπολογισμός του 2013 και να καταβληθούν με συνέπεια ουσιαστικές προσπάθειες εξυγίανσης τα επόμενα έτη. Ειδικότερα, είναι κρίσιμο οι δημόσιες δαπάνες της Γαλλίας να αυξηθούν πολύ βραδύτερα από το δυνητικό ΑΕΠ δεδομένου ότι οι βελτιώσεις του διαρθρωτικού ελλείμματος μέχρι σήμερα βασίσθηκαν κυρίως στο σκέλος των εσόδων. Στο πλαίσιο αυτό, η υπό εξέλιξη επανεξέταση των δημόσιων δαπανών («Modernisation de l’action publique»), η οποία εκτός από την κεντρική κυβέρνηση καλύπτει και την τοπική αυτοδιοίκηση και τις διοικήσεις κοινωνικής προστασίας, θα πρέπει να δώσει ενδείξεις για την περαιτέρω βελτίωση της αποτελεσματικότητας των δημόσιων δαπανών. Υπάρχουν επίσης περιθώρια για περαιτέρω εξορθολογισμό των διαφόρων διοικητικών βαθμίδων και αρμοδιοτήτων ώστε να επιτευχθούν περαιτέρω συνέργειες, βελτίωση της αποδοτικότητας και εξοικονόμηση πόρων. Ο προγραμματιζόμενος νέος νόμος περί αποκέντρωσης θα πρέπει να λύσει το θέμα αυτό. Με γνώμονα την αναμενόμενη αύξηση μεσοπρόθεσμα και μακροπρόθεσμα των δημόσιων δαπανών ιατροφαρμακευτικής περίθαλψης, οι μελλοντικές δημόσιες δαπάνες ιατροφαρμακευτικής περίθαλψης απαιτούν μεγαλύτερο έλεγχο και αποτελεσματικότητα, ιδίως όσον αφορά τις φαρμακευτικές δαπάνες. Οι πλέον πρόσφατες προβλέψεις από το Γνωμοδοτικό Συμβούλιο Συντάξεων («Conseil d’orientation des retraites») κάνουν λόγο για επίμονα ελλείμματα του συνταξιοδοτικού συστήματος έως το 2018, σε αντίθεση με τον στόχο της μεταρρύθμισης του 2010 για την επίτευξη ισοσκέλισης του συστήματος έως τότε. Επιπροσθέτως, η μερική αντιστροφή της μεταρρύθμισης του 2010 αντίκειται στη σύσταση του 2012. Συνεπώς, το συνταξιοδοτικό σύστημα θα εξακολουθήσει να αντιμετωπίζει μεγάλο έλλειμμα έως το 2020 και απαιτούνται επιτακτικά νέα μέτρα πολιτικής για την αντιμετώπιση της κατάστασης διαφυλάσσοντας παράλληλα την επάρκεια του συστήματος.
               Τα εν λόγω μέτρα μπορεί να περιλαμβάνουν περαιτέρω αύξηση τόσο της ελάχιστης όσο και της πλήρους ηλικίας συνταξιοδότησης καθώς και της περιόδου εισφορών για πλήρη σύνταξη, την προσαρμογή των κανόνων τιμαριθμικής αναπροσαρμογής και την αναθεώρηση των πολυάριθμων απαλλαγών που προβλέπει το γενικό καθεστώς για συγκεκριμένες κατηγορίες εργαζομένων. Η γαλλική κυβέρνηση αποφάσισε να συμμετάσχουν πλήρως οι κοινωνικοί εταίροι στη σχεδίαση της μεταρρύθμισης ενισχύοντας εν προκειμένω το αίσθημα οικείωσης. Δεδομένου του αρνητικού αντικτύπου στο κόστος εργασίας, η αύξηση του επιπέδου των εισφορών κοινωνικής ασφάλισης θα πρέπει να αποφευχθεί. Υπό το πρίσμα της πρόκλησης που αντιμετωπίζει η Γαλλία σε επίπεδο δημόσιων οικονομικών, είναι ζωτικής σημασίας τα δημοσιονομικά μέτρα να συμπληρωθούν με αυξημένες προσπάθειες για διαρθρωτικές μεταρρυθμίσεις ώστε να στηριχθεί και να αυξηθεί το δυναμικό μακροπρόθεσμης ανάπτυξης της γαλλικής οικονομίας.

               (12)

               Όπως φαίνεται από τη σε βάθος επανεξέταση του 2013, στη Γαλλία η ανταγωνιστικότητα εξακολουθεί να αποτελεί σημαντική πρόκληση, όπως προκύπτει από την έντονη διάβρωση των μεριδίων της στις εξαγωγικές αγορές τα τελευταία έτη. Η κυβέρνηση πρότεινε τον Νοέμβριο του 2012 διάφορα μέτρα πολιτικής στο πλαίσιο του «συμφώνου ανταγωνιστικότητας». Η εισαγωγή μιας φορολογικής πίστωσης για τις εταιρείες (Crédit d’impôt pour la compétitivité et l’emploi — CICE), με προβλεπόμενη ετήσια επίπτωση 20 δισεκατ. EUR, είναι σημαντικό βήμα που θα πρέπει να συμβάλει στη μείωση του εργατικού κόστους. Υπάρχει περιθώριο για περαιτέρω δράση δεδομένου ότι η νέα φορολογική πίστωση μειώνει πάνω από το μισό το χάσμα μεταξύ της γαλλικής φορολογικής επιβάρυνσης και του μέσου όρου στις χώρες του ΟΟΣΑ σε επίπεδο διάμεσης αμοιβής. Επιπλέον, τα δημοσιονομικά μέτρα που επηρεάζουν τις επιχειρήσεις, συμπεριλαμβανομένων των μειώσεων των φορολογικών δαπανών, που θεσπίστηκαν από το 2010 έχουν ως αποτέλεσμα συνολική αύξηση της φορολογίας των επιχειρήσεων, ακόμη και αν διορθωθούν για τη CICE. Η αύξηση του ελάχιστου μισθού που αποφασίστηκε τον Ιούλιο του 2012, αν και περιορισμένη, δύναται να έχει αρνητικές επιπτώσεις στην απασχόληση και την ανταγωνιστικότητα, όπως υπογραμμίστηκε στη σύσταση του 2012. Μεταξύ του 2002 και του 2012, η ωριαία ελάχιστη αμοιβή αυξήθηκε κατά 38 % (16 % σε πραγματικούς όρους). Το υψηλό επίπεδο της ελάχιστης αμοιβής, το οποίο αντιπροσωπεύει το 60 % της διάμεσης τιμής, αντισταθμίζεται για τους εργοδότες από μια σειρά απαλλαγών από τις εργοδοτικές εισφορές κοινωνικής ασφάλισης. Το σχετικό κόστος για τα δημόσια οικονομικά αυξήθηκε ταχύρρυθμα μεταξύ 1992 και 2002 και σταθεροποιήθηκε έκτοτε κοντά στο 1 % του ΑΕΠ. Επιπλέον, εναλλακτικά κανονιστικά μέσα όπως τα συστήματα στήριξης εισοδήματος («prime pour l’Emploi» και «Revenu de solidarité active») είναι πιο αποτελεσματικά από την κατώτατη αμοιβή για την αντιμετώπιση της φτώχειας των εργαζομένων.

               (13)

               Όσον αφορά τη μη τιμολογιακή ανταγωνιστικότητα, ενώ η κυβέρνηση ανανέωσε πρόσφατα τη στρατηγική για τις εξαγωγές, η στήριξη της ανάπτυξης δικτύων και εταιρικών σχέσεων εξαγωγικού προσανατολισμού θα δώσει ώθηση στη διεθνοποίηση των μικρομεσαίων επιχειρήσεων (ΜΜΕ). Γενικότερα, θα μπορούσαν να ληφθούν μέτρα για να εξασφαλιστεί ότι το επιχειρηματικό περιβάλλον ευνοεί την ανάπτυξη των ΜΜΕ. Παρά τις σημαντικές προσπάθειες που καταβάλλονται από τις επιχειρήσεις σε τομείς εντάσεως έρευνας και ανάπτυξης και τη σημαντική στήριξη από μέρους του κράτους (δηλαδή φορολογική πίστωση για την έρευνα), οι τομείς υψηλής και μέσης-υψηλής τεχνολογίας αντιπροσωπεύουν μόνο ένα μικρό και φθίνον μερίδιο της γαλλικής οικονομίας. Ως εκ τούτου, υπάρχει ανάγκη για την περαιτέρω προώθηση της δημιουργίας και της ανάπτυξης ΜΜΕ και μεσαίας τάξης επιχειρήσεων (ΕΙΤ) σε αυτούς τους τομείς μέσω της βελτίωσης των συνθηκών πλαισίου που ενθαρρύνουν την καινοτομία και την επιχειρηματικότητα. Η πολιτική για τους συνεργατικούς σχηματισμούς, η οποία έχει αναπτυχθεί για τη σύνδεση της δημόσιας έρευνας με τις ιδιωτικές επιχειρήσεις μπορεί επίσης να προσανατολιστεί περισσότερο προς την εμπορική αξιοποίηση της έρευνας, ανάπτυξης και καινοτομίας (Ε&Α&Κ), την επίτευξη θετικών εξωτερικοτήτων ιδιωτικών επιχειρήσεων που γειτνιάζουν και τη διεθνοποίηση των ΜΜΕ. Επιπλέον, οι διδακτορικές σπουδές και ερευνητική εμπειρία θα πρέπει να καταστούν αρκετά ελκυστικές ώστε να δοθεί περαιτέρω ώθηση στις διασυνδέσεις μεταξύ ιδιωτικών επιχειρήσεων και ερευνητικών ιδρυμάτων.

               (14)

               Όσον αφορά τις υπηρεσίες, στη διάρκεια του 2012 σημειώθηκε περιορισμένη μόνον πρόοδος. Συγκεκριμένα, καμία οριζόντια μεταρρύθμιση δεν δρομολογήθηκε για την άρση των αδικαιολόγητων περιορισμών σε κανονιστικά ρυθμιζόμενους τομείς και επαγγέλματα. Πολλοί πάροχοι επαγγελματικών υπηρεσιών εξακολουθούν να αντιμετωπίζουν περιορισμούς όσον αφορά τη νομική τους μορφή και τη μετοχική δομή τους (όπως περιορισμοί σχετικά με το ιδιοκτησιακό καθεστώς του κεφαλαίου για τους κτηνιάτρους και τους δικηγόρους). Άλλα σημαντικά εμπόδια εισόδου ή άσκησης επαγγέλματος (όπως διαφήμιση, ποσοστώσεις ή εδαφικοί περιορισμοί) εξακολουθούν να υφίστανται σε ορισμένους τομείς (όπως τα ταξί, ορισμένα επαγγέλματα του τομέα της υγείας, συμβολαιογράφοι και άλλοι ανεξάρτητοι επαγγελματίες νομικοί). Ο τομέας του λιανικού εμπορίου εξακολουθεί να υπόκειται σε διάφορες κανονιστικές ρυθμίσεις, όπως επαχθείς και χρονοβόρες διαδικασίες αδειοδότησης για την ίδρυση καταστημάτων λιανικής πώλησης. Επιπλέον, η υφιστάμενη απαγόρευση πώλησης κάτω του κόστους προκαλεί ορισμένες στρεβλώσεις, ενώ ο στόχος της στήριξης των παραγωγών και των μικρών καταστημάτων πώλησης θα μπορούσε να επιτευχθεί αποτελεσματικά με λιγότερο στρεβλωτικά μέτρα. Οι προαναφερθέντες υπερβολικοί περιορισμοί σε κανονιστικά ρυθμιζόμενους τομείς και επαγγέλματα αποτελούν βάρος για τον ανταγωνισμό και συμβάλλουν στην αύξηση των τιμών τους. Όπως προκύπτει από την εμπεριστατωμένη επισκόπηση, οι υψηλότερες τιμές σε υπηρεσίες διαμεσολάβησης, που αντιπροσωπεύουν σχεδόν ένα τέταρτο του κόστους παραγωγής στον τομέα της μεταποίησης, έχουν τελικά επιπτώσεις στην εξωτερική ανταγωνιστικότητα των γαλλικών επιχειρήσεων. Η πρόοδος που επιτεύχθηκε το 2012 στις βιομηχανίες δικτύου ήταν περιορισμένη. Η γαλλική αγορά ηλεκτρικής ενέργειας παραμένει μια από τις αγορές με τη μεγαλύτερη συγκέντρωση στην Ένωση. Οι κανονιστικά ρυθμιζόμενες τιμές ηλεκτρικής ενέργειας και φυσικού αερίου στρεβλώνουν τον ανταγωνισμό και συνεχίζουν να αποτελούν εμπόδιο για την είσοδο νέων επιχειρήσεων στην αγορά. Τα κανονιστικά ρυθμιζόμενα τιμολόγια για μη οικιακούς πελάτες θα πρέπει να καταργηθούν ακολουθώντας το χρονοδιάγραμμα που συμφωνήθηκε με τις γαλλικές αρχές. Μεγαλύτερη δυναμικότητα διασύνδεσης με γειτονικές χώρες και η προκήρυξη των διαγωνισμών για άδειες εκμετάλλευσης υδροηλεκτρικών σταθμών θα συνέβαλε επίσης στην ενίσχυση του ανταγωνισμού στην αγορά ηλεκτρικής ενέργειας.
               Στον τομέα των σιδηροδρόμων, η αγορά σιδηροδρομικών εμπορευματικών μεταφορών βαίνει φθίνουσα επί αρκετά έτη (π.χ. συρρίκνωση κατά 17 % του όγκου σε τόνους/χλμ. μεταξύ 2006 και 2011), ενώ οι σιδηροδρομικές μεταφορές επιβατών δεν είναι ανοικτές στον ανταγωνισμό, με εξαίρεση τις διεθνείς υπηρεσίες. Η επικείμενη μεταρρύθμιση θα πρέπει να εξασφαλίσει ότι οποιοσδήποτε νέος «ενοποιημένος διαχειριστής υποδομής» παραμένει ανεξάρτητος από τον κατεστημένο φορέα εκμετάλλευσης ώστε να εξασφαλιστεί δίκαιη και άνευ διακρίσεων πρόσβαση σε νεοεισερχόμενες επιχειρήσεις.

               (15)

               Το γαλλικό φορολογικό σύστημα παραμένει περίπλοκο και στερείται αποτελεσματικότητας λόγω του μεγάλου αριθμού απαλλαγών και ειδικών ρυθμίσεων, αλλά και των συχνών αλλαγών στη νομοθεσία. Παρά τις προσπάθειες μείωσης και εξορθολογισμού των φορολογικών δαπανών, το ποσό των διαφυγόντων εσόδων από αυτές παραμένει υψηλό. Η επιλογή μιας προσέγγισης ευρείας βάσεως - χαμηλού συντελεστή για τη φορολογία εισοδήματος φυσικών προσώπων και εταιρειών θα συνέβαλλε περισσότερο στην ανάπτυξη και την κοινωνική ευημερία. Ο ενδιάμεσος συντελεστής φόρου προστιθέμενης αξίας (ΦΠΑ) αναμένεται να αυξηθεί από 7 % σε 10 % από τον Ιανουάριο του 2014. Αυτό αποτελεί βήμα προς τη σωστή κατεύθυνση, αλλά απαιτούνται επιπλέον προσπάθειες. Συνολικά, το κόστος των απαλλαγών από φόρους και εισφορές κοινωνικής ασφάλισης παραμένει σε πολύ υψηλά επίπεδα, έως και 10 % του ΑΕΠ. Παρά την αποδεδειγμένη αναποτελεσματικότητα ορισμένων μειωμένων συντελεστών ΦΠΑ, όπως αυτών για υπηρεσίες εστιατορίου, δεν έχουν ληφθεί επαρκώς διαφοροποιημένα μέτρα πολιτικής. Η εισαγωγή της φορολογικής πίστωσης CICE, που χρηματοδοτείται εν μέρει από την προαναφερθείσα αύξηση τόσο των ενδιάμεσων όσο και των κανονικών συντελεστών ΦΠΑ, μετατοπίζει τη φορολογική επιβάρυνση σε διαφορετικούς τομείς από την εργασία. Απαιτείται ωστόσο περαιτέρω περιθώριο δράσης, ιδίως για να επανεξισορροπηθεί το μερίδιο των περιβαλλοντικών φόρων. Το περασμένο έτος, η Γαλλία ενέκρινε ορισμένα μέτρα αντιμετώπισης των ρυθμίσεων στη φορολογία επιχειρήσεων, που ευνοούν τη σύναψη χρεών. Η έκπτωση τόκων περιορίζεται για ποσά που υπερβαίνουν τα 3 εκατομμύρια EUR και το 15 % των τόκων πάνω από αυτό το όριο θα αποκλείεται από τη δυνατότητα φορολογικής έκπτωσης το 2013, ποσοστό το οποίο θα ανέλθει στο 25 % το 2014. Ωστόσο, υπάρχουν περιθώρια περαιτέρω βελτίωσης.

               (16)

               Το ποσοστό ανεργίας αυξήθηκε από 9,7 % το 2010 σε 10,2 % το 2012. Η Επιτροπή προβλέπει ότι το ποσοστό ανεργίας θα αυξηθεί σε 10,6 % το 2013 και σε 10,9 % το 2014, λόγω της συνεχιζόμενης υποτονικής οικονομικής ανάπτυξης. Στο πλαίσιο αυτό, τα στεγανά της γαλλικής αγοράς εργασίας εξακολουθούν να αποτελούν πηγή προβληματισμού. Η πιθανότητα μετάβασης από προσωρινή σε μόνιμη θέση απασχόλησης ήταν 10,6 % το 2010, έναντι 25,9 % κατά μέσο όρο στην ΕΕ. Ως αποτέλεσμα, τα χαμηλής ειδίκευσης άτομα που απασχολούνται σε επισφαλείς θέσεις εργασίας τείνουν να υφίστανται το μεγαλύτερο μέρος των συνεπειών της όποιας διαδικασίας προσαρμογής στην αγορά εργασίας. Τον Μάιο του 2013, θεσπίσθηκε νόμος βασιζόμενος στην διεπαγγελματική συμφωνία (ANI) για τη διασφάλιση θέσεων απασχόλησης που συνήψαν οι κοινωνικοί εταίροι τον Ιανουάριο του 2013. Ο νόμος αυτός προβλέπει αυξημένα δικαιώματα για τους εργαζομένους, αντιμετωπίζει την έλλειψη ασφάλειας δικαίου όσον αφορά τις απολύσεις και παρέχει μεγαλύτερη ευελιξία στους εργοδότες. Ο νόμος αποτελεί θετικό βήμα για την επίτευξη μιας ρευστότερης αγοράς εργασίας. Όσον αφορά ορισμένα συγκεκριμένα θέματα, η εφαρμογή αυτής της μεταρρύθμισης στην πράξη, καθώς και ο αντίκτυπός της, συνδέονται με την έγκριση περαιτέρω συμφωνιών σε επίπεδο κλαδικό ή επιχειρήσεων οι οποίες θα απαιτηθούν ώστε να μπορεί η συμφωνία να τεθεί πλήρως σε ισχύ.

               (17)

               Το ένα έκτο των νέων στη Γαλλία εγκαταλείπει την εκπαίδευση και την κατάρτιση χωρίς να έχει αποκτήσει τυπικά προσόντα. Αυτό είναι ιδιαίτερα ανησυχητικό δεδομένου ότι το ποσοστό ανεργίας των νέων ήταν 25,4 % στα τέλη του 2012 και δεδομένου ότι ο κίνδυνος ανεργίας ήταν σχεδόν διπλάσιος για τους λιγότερο ειδικευμένους νέους. Τα προγράμματα προώθησης της μαθητείας θα πρέπει να απευθύνονται ιδίως στους λιγότερο ειδικευμένους νέους. Η ευθυγράμμιση των εθνικών προγραμμάτων με την εγγύηση για τους νέους που θεσπίστηκε με τη σύσταση του Συμβουλίου της 22ας Απριλίου 2013 (5) θα πρέπει να συμβάλλει διαρθρωτικά στην αντιμετώπιση αυτών των προκλήσεων. Παρά τις μεταρρυθμίσεις που δρομολογήθηκαν το 2009, το ποσοστό συμμετοχής των ενηλίκων στη δια βίου μάθηση (5,7 % το 2012, για ενηλίκους χαμηλής ειδίκευσης: 2,5 %) στη Γαλλία είναι χαμηλότερο από τον μέσο όρο της ΕΕ. Η σχεδιαζόμενη μεταβίβαση αρμοδιοτήτων στα περιφερειακά συμβούλια μπορεί να αποτελέσει ευκαιρία αντιμετώπισης των αδυναμιών του σημερινού συστήματος. Παρά τη σημαντική αυξητική τάση, το ποσοστό απασχόλησης ατόμων ηλικίας 55 - 64 ετών παραμένει χαμηλό, στο διάμεσο των κρατών μελών της ΕΕ (45,7 % κατά το τέταρτο τρίμηνο του 2012), έχοντας καλύψει από το 2008 μόνο το ήμισυ της απόκλισης από τον μέσο όρο της ΕΕ (από 7,4 μονάδες το 2008 σε 3,8 μονάδες το 2012). Η ανεργία στην κατηγορία των μεγαλύτερης ηλικίας ατόμων αυξάνεται κατά το ίδιο ποσοστό όπως η συνολική ανεργία. Αν και πρόκειται για ένα βήμα προς τη σωστή κατεύθυνση, δεν είναι σαφές σε ποιο βαθμό τα «συμβόλαια μεταξύ των γενεών» θα συμβάλουν στην απασχόληση των μεγαλύτερης ηλικίας ατόμων και θα διευκολύνουν την επιστροφή στην εργασία των μεγαλύτερων σε ηλικία ατόμων που αναζητούν εργασία. Οι γαλλικές δημόσιες δαπάνες για παροχές ανεργίας αυξήθηκαν κατά 5,3 % το 2012 και αναμένεται να αυξηθούν περαιτέρω κατά 6,1 % το 2013 με βάση το πρόγραμμα σταθερότητας. Το σωρευτικό έλλειμμα του καθεστώτος ανεργίας, που θα ανέλθει περίπου σε 1 % του ΑΕΠ έως το 2013, απαιτεί τη μεταρρύθμιση του συστήματος παροχών ανεργίας.
               Ειδικότερα, ορισμένα στοιχεία, όπως οι όροι επιλεξιμότητας, η σταδιακή μείωση των παροχών με την πάροδο του χρόνου ή τα ποσοστά αναπλήρωσης των εργαζομένων με τους μεγαλύτερους μισθούς, θα πρέπει να προσαρμοσθούν ώστε να εξασφαλισθεί ότι τα κίνητρα για εργασία είναι τα κατάλληλα. Η νέα τριμερής σύμβαση της δημόσιας υπηρεσίας απασχόλησης (Pôle Emploi) προβλέπει μια διαφοροποιημένη παρακολούθηση των ατόμων που αναζητούν εργασία. Το χαρτοφυλάκιο υποθέσεων ενός συμβούλου απασχόλησης, ωστόσο, έχει αυξηθεί περαιτέρω λόγω των αυξανόμενων ποσοστών ανεργίας, ενώ ο αναπροσανατολισμός της στρατηγικής του Pôle Emploi παρεμποδίζεται από την υποτονικότητα της οικονομίας. Συνολικά, απαιτείται περαιτέρω δράση λόγω των δυσμενών οικονομικών προοπτικών και της αναμενόμενης περαιτέρω αύξησης της ανεργίας στη Γαλλία.

               (18)

               Στο πλαίσιο του Ευρωπαϊκού Εξαμήνου, η Επιτροπή προέβη σε διεξοδική ανάλυση της οικονομικής πολιτικής της Γαλλίας. Αξιολόγησε το εθνικό πρόγραμμα μεταρρυθμίσεων και το πρόγραμμα σταθερότητας και παρουσίασε εμπεριστατωμένη επισκόπηση. Έχει λάβει υπόψη όχι μόνο τη σημασία τους για μια διατηρήσιμη δημοσιονομική και κοινωνικοοικονομική πολιτική στη Γαλλία, αλλά και τη συμμόρφωσή τους με τους ενωσιακούς κανόνες και κατευθύνσεις, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις της σύμφωνα στο πλαίσιο του ευρωπαϊκού εξαμήνου παρουσιάζονται στις συστάσεις 1 έως 6 κατωτέρω.

               (19)

               Με βάση την αξιολόγηση αυτή, το Συμβούλιο εξέτασε το πρόγραμμα σταθερότητας και η γνώμη του (6) αντικατοπτρίζεται ιδίως στη σύσταση 1 κατωτέρω.

               (20)

               Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το πρόγραμμα σταθερότητας και το εθνικό πρόγραμμα μεταρρυθμίσεων. Οι συστάσεις που εξέδωσε βάσει του άρθρου 6 του κανονισμού (ΕΕ) αριθ. 1176/2011 αποτυπώνονται στις συστάσεις 1, 2, 3, 4, 5 και 6 κατωτέρω.

               (21)

               Στο πλαίσιο του Ευρωπαϊκού Εξαμήνου, η Επιτροπή διενήργησε επίσης ανάλυση της οικονομικής πολιτικής ολόκληρης της ζώνης του ευρώ. Με βάση την ανάλυση αυτή το Συμβούλιο εξέδωσε ειδικές συστάσεις προς τα κράτη μέλη που έχουν ως εθνικό νόμισμα το ευρώ (7). Ως χώρα που έχει ως εθνικό νόμισμα το ευρώ, η Γαλλία θα πρέπει επίσης να εξασφαλίσει την πλήρη και έγκαιρη εφαρμογή των εν λόγω συστάσεων.

         ΣΥΝΙΣΤΑ στη Γαλλία να αναλάβει δράση κατά την περίοδο 2013-2014 προκειμένου:

               1.

               Να ενισχύσει και να συνεχίσει τη δημοσιονομική στρατηγική το 2013. Να αυξήσει την αξιοπιστία της προσαρμογής, προσδιορίζοντας έως το φθινόπωρο του 2013 και εφαρμόζοντας τα αναγκαία μέτρα για το 2014 και τα επόμενα έτη ώστε να διασφαλιστεί η διόρθωση του υπερβολικού ελλείμματος με διατηρήσιμο τρόπο το αργότερο έως το 2015 και η επίτευξη της προσπάθειας διαρθρωτικής προσαρμογής που προσδιορίζεται στις συστάσεις που διατύπωσε το Συμβούλιο βάσει της διαδικασίας υπερβολικού ελλείμματος. Να χρησιμοποιήσει όλα τα έκτακτα έσοδα για τη μείωση του ελλείμματος. Η μόνιμη διόρθωση των δημοσιονομικών ανισορροπιών απαιτεί την αξιόπιστη εφαρμογή των φιλόδοξων διαρθρωτικών μεταρρυθμίσεων ώστε να αυξηθεί η ικανότητα προσαρμογής και να τονωθεί η ανάπτυξη και η απασχόληση. Να συνεχίσει μια πορεία φιλικής προς την ανάπτυξη δημοσιονομικής εξυγίανσης και να αυξήσει περαιτέρω την αποτελεσματικότητα των δημόσιων δαπανών, ιδίως μέσω της διενέργειας, όπως έχει προγραμματιστεί, επανεξέτασης των κατηγοριών δαπανών σε όλους τους υποτομείς της γενικής κυβέρνησης. Να αναλάβει δράση μέσω του επικείμενου νόμου περί αποκέντρωσης ώστε να επιτύχει καλύτερες συνέργειες και εξοικονόμηση πόρων μεταξύ των επιπέδων κεντρικής και τοπικής διοίκησης. Μετά τη διόρθωση του υπερβολικού ελλείμματος, να συνεχίσει την προσπάθεια διαρθρωτικής προσαρμογής με κατάλληλο ρυθμό ώστε να επιτύχει το ΜΔΣ έως το 2016. Να λάβει μέτρα, έως το τέλος του 2013, για να έλθει το συνταξιοδοτικό σύστημα σε κατάσταση ισορροπίας με βιώσιμο τρόπο το αργότερο έως το 2020, π.χ. με την προσαρμογή των κανόνων τιμαριθμικής αναπροσαρμογής, με την αύξηση της περιόδου εισφορών για πλήρη σύνταξη, με την περαιτέρω αύξηση της πραγματικής ηλικίας συνταξιοδότησης προσαρμόζοντας την ηλικία συνταξιοδότησης ή τις συνταξιοδοτικές παροχές στις αλλαγές του προσδόκιμου ζωής και με την επανεξέταση των ειδικών συνταξιοδοτικών συστημάτων, αποφεύγοντας παράλληλα την αύξηση των εργοδοτικών εισφορών κοινωνικής ασφάλισης, και να αυξήσει την αποτελεσματικότητα κόστους των δαπανών ιατροφαρμακευτικής περίθαλψης, συμπεριλαμβανομένων των φαρμακευτικών δαπανών.

               2.

               Να εξασφαλίσει ότι η μείωση του κόστους εργασίας που απορρέει από το μέτρο «Crédit d’impôt compétitivité et emploi» φθάνει το προγραμματισμένο ποσό και ότι τα αποτελέσματα του μέτρου αυτού δεν εξουδετερώνονται από κανένα άλλο μέτρο. Να αναλάβει περαιτέρω δράση για να μειωθεί το κόστος της εργασίας, ιδίως μέσω περαιτέρω μέτρων μείωσης των εργοδοτικών εισφορών κοινωνικής ασφάλισης, σε συνεργασία με τους κοινωνικούς εταίρους. Να εξασφαλίσει ότι οι εξελίξεις των κατώτατων αμοιβών υποστηρίζουν την ανταγωνιστικότητα και τη δημιουργία θέσεων εργασίας, λαμβάνοντας υπόψη την ύπαρξη καθεστώτων μισθολογικής στήριξης και απαλλαγών από τις εισφορές κοινωνικής ασφάλισης.

               3.

               Να λάβει περαιτέρω μέτρα για τη βελτίωση του επιχειρηματικού περιβάλλοντος και την ανάπτυξη της καινοτομίας και της εξαγωγικής ικανότητας των επιχειρήσεων, ιδίως των ΜΜΕ και των επιχειρήσεων ενδιάμεσου μεγέθους. Ειδικότερα, να δρομολογήσει την εξαγγελθείσα πρωτοβουλία για την απλούστευση του κανονιστικού πλαισίου, και να βελτιώσει τις συνθήκες πλαισίου για την καινοτομία, μέσω της ενίσχυσης της μεταφοράς τεχνολογίας και της εμπορικής αξιοποίησης της έρευνας, μεταξύ άλλων με τον αναπροσανατολισμό των πόλων ανταγωνιστικότητας.

               4.

               Να αναλάβει δράση για την ενίσχυση του ανταγωνισμού στον τομέα των υπηρεσιών· να άρει τους αδικαιολόγητους περιορισμούς όσον αφορά την πρόσβαση και άσκηση επαγγελματικών υπηρεσιών, κυρίως όσον αφορά τη νομική τους μορφή, τη μετοχική δομή, τις ποσοστώσεις και εδαφικούς περιορισμούς· να αναλάβει δράση για την απλούστευση της έγκρισης για το άνοιγμα εμπορικών καταστημάτων και να άρει την απαγόρευση των πωλήσεων κάτω του κόστους· να καταργήσει την κανονιστική ρύθμιση των τιμών φυσικού αερίου και ηλεκτρικής ενέργειας για τους πελάτες πλην των νοικοκυριών και να ενισχύσει τη δυναμικότητα διασύνδεσης με γειτονικές χώρες· στον τομέα των σιδηροδρόμων, να ανοίξει τις εγχώριες μεταφορές επιβατών στον ανταγωνισμό.

               5.

               Να συνεχίσει τις προσπάθειες για την απλούστευση του φορολογικού συστήματος και τη βελτίωση της αποτελεσματικότητάς του, εξασφαλίζοντας ταυτόχρονα τη διαχρονική συνέχεια των φορολογικών κανόνων. Να λάβει πρόσθετα μέτρα για να εξαλείψει την ευνοϊκή μεταχείριση της σύναψης χρεών στη φορολογία των επιχειρήσεων. Να εντείνει τις προσπάθειες μείωσης και εξορθολογισμού των δαπανών που συνδέονται με τον φόρο εισοδήματος φυσικών προσώπων και εταιρειών μειώνοντας παράλληλα τους συντελεστές που προβλέπει ο νόμος· να μειώσει την απόσταση των μειωμένων συντελεστών ΦΠΑ από τον κανονικό συντελεστή και να καταργήσει τους αναποτελεσματικούς μειωμένους συντελεστές. Να λάβει περαιτέρω μέτρα για τη μετατόπιση της φορολογικής επιβάρυνσης από την εργασία στην περιβαλλοντική φορολογία ή την κατανάλωση.

               6.

               Να εφαρμόσει πλήρως, χωρίς καθυστέρηση και σε διαβούλευση με τους κοινωνικούς εταίρους τη διεπαγγελματική συμφωνία του Ιανουαρίου του 2013. Να αναλάβει περαιτέρω δράση για την καταπολέμηση των στεγανών της αγοράς εργασίας, ιδίως για την αντιμετώπιση της κατάστασης των ατόμων σε προσωρινή απασχόληση. Να δρομολογήσει επειγόντως μεταρρύθμιση του συστήματος παροχών ανεργίας σε συνεργασία με τους κοινωνικούς εταίρους και σύμφωνα με τις εθνικές πρακτικές ώστε να εξασφαλιστεί η βιωσιμότητα του συστήματος, διασφαλίζοντας παράλληλα ότι αυτό παρέχει επαρκή κίνητρα για την επιστροφή στην εργασία. Να ενισχύσει το ποσοστό απασχόλησης των μεγαλύτερης ηλικίας ατόμων και να παράσχει κίνητρα για τη συμμετοχή τους στην αγορά εργασίας. Να αναλάβει συγκεκριμένη δράση για να βελτιώσει την προοπτική απασχόλησης των ανέργων μεγαλύτερης ηλικίας, ιδίως μέσω της παροχής ειδικών συμβουλών και κατάρτισης. Να αυξήσει τη συμμετοχή στη δια βίου μάθηση, ιδίως των ατόμων χαμηλής ειδίκευσης, των ατόμων μεγαλύτερης ηλικίας και των ανέργων. Να διασφαλίσει ότι οι δημόσιες υπηρεσίες απασχόλησης παρέχουν αποτελεσματικά εξατομικευμένη στήριξη στους ανέργους και ότι οι ενεργητικές πολιτικές για την αγορά εργασίας θα απευθύνονται αποτελεσματικά στα πλέον μειονεκτούντα άτομα. Να θεσπίσει περαιτέρω μέτρα για τη βελτίωση της μετάβασης από το σχολείο στην εργασία, για παράδειγμα, μέσω μιας Εγγύησης για τους νέους (8) και της προώθησης της μαθητείας.

      Βρυξέλλες, 9 Ιουλίου 2013.

            Για το Συμβούλιο

            Ο Πρόεδρος

         R. ŠADŽIUS

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Διατηρήθηκαν για το 2013 με την απόφαση 2013/208/ΕΕ του Συμβουλίου, της 22ας Απριλίου 2013, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 118 της 30.4.2013, σ. 21).

      (4)  ΕΕ C 219 της 24.7.2012, σ. 31.

      (5)  ΕΕ C 120 της 26.4.2013, σ. 1.

      (6)  Βάσει του άρθρου 5 παράγραφος 2 του κανονισμού (ΕΚ) αριθ. 1466/97.

      (7)  Βλέπε σελίδα 97 της παρούσας Επίσημης Εφημερίδας.

      (8)  Συστάθηκε με τη σύσταση του Συμβουλίου της 22ας Απριλίου 2013 (ΕΕ C 120 της 26.4.2013, σ. 1).


Avis juridique important

|

31992H0579

92/579/ΕΟΚ: Σύσταση της Επιτροπής της 27ης Νοεμβρίου 1992 με την οποία καλούνται τα κράτη μέλη να δημιουργήσουν την απαραίτητη υποδομή για την αναγνώριση των επικίνδυνων προϊόντων στα εξωτερικά σύνορα

Επίσημη Εφημερίδα αριθ. L 374 της 22/12/1992 σ. 0066 - 0069

ΣΥΣΤΑΣΗ ΤΗΣ ΕΠΙΤΡΟΠΗΣ  της 27ης Νοεμβρίου 1992  με την οποία καλούνται τα κράτη μέλη να δημιουργήσουν την απαραίτητη υποδομή για την αναγνώριση των επικίνδυνων προϊόντων στα εξωτερικά σύνορα  (92/579/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ  ΚΟΙΝΟΤΗΤΩΝ,  Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 155 δεύτερη περίπτωση,  Εκτιμώντας:  ότι στις 29 Ιουνίου 1994, ημερομηνία έναρξεως εφαρμογής της οδηγίας 92/59/ΕΟΚ του Συμβουλίου της 29ης Ιουνίου 1992 σχετικά με τη γενική ασφάλεια των προϊόντων (1), τα κράτη μέλη πρέπει να έχουν θέσει σε ισχύ τις αναγκαίες νομοθετικές, κανονιστικές και  διοικητικές διατάξεις για να συμμορφωθούν προς την προαναφερόμενη οδηγία- ότι η εν λόγω οδηγία θεσπίζει ένα συνεκτικό σύνολο διαδικασιών, τόσο σε εθνικό όσο και σε κοινοτικό επίπεδο, για να εξασφαλίσει την τήρηση της γενικής υποχρέωσης ασφάλειας, και  συγκεκριμένα της υποχρέωσης των παραγωγών να προωθούν μόνο ασφαλή προϊόντα στην αγορά-  ότι ο ορισμός του "παραγωγού" που περιλαμβάνεται στο άρθρο 2 στοιχείο δ) της προαναφερόμενης οδηγίας, αφορά και τον εισαγωγέα του προϊόντος- ότι η υποχρέωση που επιβάλλεται στον παραγωγό να προωθεί στην αγορά μόνο ασφαλή προϊόντα εφαρμόζεται επίσης και  στη δραστηριότητα του εισαγωγέα, στο βαθμό που αυτός ζητά τη θέση σε ελεύθερη κυκλοφορία καταναλωτικών προϊόντων που προέρχονται από τρίτες χώρες-  ότι η εν λόγω οδηγία επιτρέπει ιδιαίτερα τη λήψη έκτακτων μέτρων σε κοινοτικό επίπεδο, ως έσχατη λύση, όταν υπάρχει διάσταση μεταξύ των κρατών μελών ως προς τα ληπτέα έκτακτα μέτρα και όσον οι σχετικές κοινοτικές διαδικασίες αποδεικνύονται ανεπαρκείς  για την αντιμετώπιση των καταστάσεων έκτακτης ανάγκης που προκαλούν τα επικίνδυνα προϊόντα-  ότι, σύμφωνα με αυτή τη διαδικασία, μπορεί να ληφθεί μια κοινοτική απόφαση που θα προβλέπει ορισμένα προσωρινά μέτρα κατά ενός συγκεκριμένου προϊόντος- ότι, κατόπιν, εναπόκειται στα κράτη μέλη να θεσπίσουν τις κατάλληλες εθνικές διατάξεις για να  εξασφαλίσουν την εφαρμογή της στην επικράτειά τους- ότι τέτοιου είδους εθνικές διατάξεις απαιτούνται επίσης όταν η κατάσταση έκτακτης ανάγκης μπορεί να επιλυθεί από τα ίδια τα κράτη μέλη χωρίς την επίσημη επέμβαση της Κοινότητας, υπό την προϋπόθεση ότι  όλα τα κράτη μέλη λαμβάνουν ισοδύναμα μέτρα για την εξάλειψη του κινδύνου, ούτως ώστε να εξασφαλίσουν την προστασία της υγείας και της ασφάλειας των καταναλωτών και την καλή λειτουργία της εσωτερικής αγοράς-  ότι, στο βαθμό που οι προαναφερόμενες εθνικές διατάξεις αφορούν μέτρα απαγόρευσης ή περιορισμού της διάθεσης στην αγορά και λαμβανομένου υπόψη του εφαρμοστέου της οδηγίας 92/59/ΕΟΚ σε περιπτώσεις θέσης σε ελεύθερη κυκλοφορία, η τήρηση των εν λόγω  διατάξεων θα εξασφαλίζεται από τις εθνικές αρχές που είναι αρμόδιες για την επιτήρηση της αγοράς, συμπεριλαμβανομένης της τελωνειακής αρχής που είναι αρμόδια για την έγκριση της θέσης σε ελεύθερη κυκλοφορία των προϊόντων που προέρχονται από τρίτες  χώρες-  ότι, κατά το χρονικό διάστημα που προηγείται της έναρξης εφαρμογής της οδηγίας 92/59/ΕΟΚ, ενδείκνυται να κληθούν τα κράτη μέλη να δημιουργήσουν στο εξής την κατάλληλη διοικητική υποδομή για την αναγνώριση των θεωρούμενων επικίνδυνων προϊόντων ούτως ώστε  να εξασφαλίζεται αυξημένη προστασία των καταναλωτών, όχι μόνο στο εσωτερικό της επικράτειάς τους αλλά και στα εξωτερικά τους σύνορα-  ότι η απόφαση 89/45/ΕΟΚ του Συμβουλίου της 21ης Δεκεμβρίου 1988 περί της δημιουργίας ενός κοινοτικού συστήματος ταχείας ανταλλαγής πληροφοριών σχετικά με τους κινδύνους που προκύπτουν από τη χρήση προϊόντων κατανάλωσης (2), όπως τροποποιήθηκε από την  απόφαση 90/352/ΕΟΚ (3), προβλέπει μια αποτελεσματική και συνεκτική υποδομή, η οποία να επιτρέπει την ανταλλαγή πληροφοριών μεταξύ των κρατών μελών και της Επιτροπής- ότι, με τέτοια διαδικασία ξεκινά όταν ένα κράτος μέλος αποφασίσει να λάβει ορισμένα  έκτακτα μέτρα προκειμένου να εμποδίσει, να περιορίσει ή να εξαρτήσει από ειδικούς όρους την εμπορία ή τη χρήση στην επικράτειά του ενός προϊόντος λόγω του σοβαρού και άμεσου κινδύνου που ενέχει το προϊόν αυτό για την υγεία και την ασφάλεια των  καταναλωτών-  ότι η διαδικασία αυτή ανταλλαγής πληροφοριών σχεδιάστηκε με σκοπό να προειδοποιούνται τα άλλα κράτη μέλη για τους σοβαρούς και άμεσους κινδύνους που παρουσιάζουν ορισμένα καταναλωτικά προϊόντα τα οποία κυκλοφορούν στην αγορά και έχουν εντοπισθεί από ένα  συγκεκριμένο κράτος μέλος, ούτως ώστε να λάβουν τα κατάλληλα μέτρα για να εξασφαλίσουν την προστασία των καταναλωτών στην επικράτειά τους-  ότι η διαδικασία αυτή επιτήρησης της αγοράς μπορεί να χρησιμοποιηθεί επίσης από τα κράτη μέλη για τον εντοπισμό των προϊόντων που θεωρούνται ότι παρουσιάζουν σοβαρό και άμεσο κίνδυνο κατά τις διατυπώσεις εισαγωγής που καλύπτουν κυρίως τη θέση σε  ελεύθερη κυκλοφορία αυτών των προϊόντων που προέρχονται από τρίτες χώρες- ότι, σε αυτήν την περίπτωση, η απόφαση που λαμβάνεται από το κράτος μέλος για την απαγόρευση ή τον περιορισμό της διάθεσης στην αγορά ενός συγκεκριμένου προϊόντος θα πρέπει να  εφαρμόζεται επίσης και στα προϊόντα εκείνα που είναι όμοια με τα φερόμενα ως επικίνδυνα προϊόντα και τα οποία προέρχονται από τρίτες χώρες και διασαφηνίσθηκαν για θέση σε ελεύθερη κυκλοφορία-  ότι οι διαδικασίες που προβλέπονται από την παρούσα σύσταση, δεν θίγουν τις πρακτικές μεθόδους ελέγχου και ανάλυσης που χρησιμοποιούν οι εθνικές αρχές για να προσδιορίσουν αν ένα προϊόν είναι πράγματι επικίνδυνο-  ότι, κατ' εφαρμογή της απόφασης 89/45/ΕΟΚ, τα κράτη μέλη διαθέτουν την απαραίτητη υποδομή ώστε να εξακριβώνεται αν τα κατονομαζόμενα προϊόντα ενέχουν σοβαρό και άμεσο κίνδυνο- ότι, για να επιτυγχάνεται ο επιδιωκόμενος στόχος, τα κράτη μέλη καλούνται να  ενημερώνουν τις τελωνειακές τους αρχές για το αποτέλεσμα αυτών των ελέγχων εξακρίβωσης, ώστε να είναι δυνατή η αναγνώριση του εν λόγω προϊόντος βάσει της τελωνειακής διασάφησης που υποβάλλεται κατά τις διατυπώσεις θέσης σε ελεύθερη κυκλοφορία-  ότι, στο βαθμό που τέτοια προϊόντα εντοπίζονται πράγματι από την τελωνειακή αρχή, συνιστάται η αναστολή της άδειας παραλαβής των εν λόγω προϊόντων όταν διασαφηνίζονται για θέση σε ελεύθερη κυκλοφορία, ώστε να επιτραπεί στα αρμόδια γι' αυτό όργανα να  πραγματοποιήσουν τους κατάλληλους ελέγχους επιβεβαίωσης-  ότι, ακόμη και αν το προϊόν δεν κυκλοφορεί στην εθνική αγορά, προτείνεται στα κράτη μέλη να προβλεφθεί η δυνατότητα, οι αρμόδιες αρχές να μπορούν να λαμβάνουν τα ανωτέρω μέτρα κατά του προϊόντος αυτού βάσει πληροφοριών που τους έχουν γνωστοποιηθεί στο  πλαίσιο του κοινοτικού συστήματος ταχείας ανταλλαγής και, αν χρειαστεί, με βάση την εξέταση δείγματος, το οποίο τίθεται, ενδεχομένως, στη διάθεση της αρμόδιας αρχής- ότι, εφόσον λαμβάνεται κάποιο μέτρο σχετικά με το επικίνδυνο προϊόν, είναι ευκτέο και  ενημερώνεται σχετικά η τελωνειακή αρχή, ούτως ώστε να είναι σε θέση να εξασφαλίζει την ορθή επιτήρηση των εξωτερικών συνόρων- ότι, σε αυτήν την περίπτωση, οι συμπληρωματικοί έλεγχοι κατά την προαναφερθείσα έννοια μπορούν να πραγματοποιηθούν όταν το εν  λόγω προϊόν, διασαφηνίζεται για θέση σε ελεύθερη κυκλοφορία-  ότι, όταν από τους ελέγχους αυτούς προκύπτει ότι το εν λόγω προϊόν παρουσιάζει πράγματι σοβαρούς και άμεσους κινδύνους για την υγεία και την ασφάλεια των καταναλωτών, τότε τα κράτη μέλη καλούνται να απαγορεύσουν, εάν παραστεί ανάγκη, τη θέση σε ελεύθερη  κυκλοφορία του εν λόγω προϊόντος σύμφωνα με την προαναφερθείσα εθνική διάταξη-  ότι εν αναμονή της έναρξης εφαρμογής της οδηγίας 92/59/ΕΟΚ, τα κράτη μέλη καλούνται να θέσουν σε εφαρμογή την παρούσα σύσταση ούτως ώστε να εξασφαλιστεί επαρκής προστασία των καταναλωτών μέσω της αποτελεσματικής επιτήρησης των εξωτερικών συνόρων για  προϊόντα που ενέχουν σοβαρούς και άμεσους κινδύνους-  ότι, για την εκτίμηση της αποτελεσματικότητας των προτεινόμενων διαδικασιών, εφόσον τα κράτη μέλη αποφασίσουν να τις προωθήσουν, η Επιτροπή ενδείκνυται να ενημερώνει σχετικά το Ευρωπαϊκό Κοινοβούλιο και το Συμβούλιο, μετά από ανταλλαγή απόψεων με τα  ενδιαφερόμενα κράτη μέλη-  ότι η παρούσα σύσταση, από την ίδια της τη φύση, δεν βλέπτει την εφαρμογή ισοδύναμων κοινοτικών διαδικασιών γνωστοποίησης,  ΔΙΑΤΥΠΩΝΕΙ ΤΗΝ ΠΑΡΟΥΣΑ ΣΥΣΤΑΣΗ:  Ι  Κατά την έννοια της παρούσας σύστασης:  1. ως "σύστημα ταχείας ανταλλαγής" νοείται το κοινοτικό σύστημα ταχείας ανταλλαγής πληροφοριών σχετικά με τους κινδύνους που απορρέουν από τη χρήση καταναλωτικών προϊόντων, που καθιερώθηκε από την απόφαση 89/45/ΕΟΚ-  2. ως "σημείο επαφής" νοείται η αρμόδια εθνική αρχή την οποία ορίζει το κάθε κράτος μέλος για τη διαβίβαση ή την παραλαβή:   - των γνωστοποιήσεων που αφορούν τα έκτακτα μέτρα που ένα κράτος μέλος αποφάσισε να λάβει προκειμένου να εμποδίσει, να περιορίσει ή να εξαρτήσει από ειδικούς όρους την εμπορία ή χρήση στην επικράτειά του ενός προϊόντος ή παρτίδας προϊόντων λόγω του  σοβαρού και άμεσου κινδύνου που ενέχει το προϊόν αυτό ή ομάδα προϊόντων για την υγεία και την ασφάλεια των καταναλωτών, όταν χρησιμοποιείται υπό κανονικές και προβλεπτές συνθήκες,  - των πληροφοριών, τις οποίες λαμβάνει η Επιτροπή και στη συνέχεια διαβιβάζει στα κράτη μέλη,  - των πληροφοριών που αφορούν τους ελέγχους που γίνονται στην αγορά και τα μέτρα που λαμβάνονται, ενδεχομένως, μετά την παραλαβή των αρχικών γνωστοποιήσεων-  3. ως "προϊόντα" νοούνται τα προϊόντα που προορίζονται για το καταναλωτικό κοινό, όπως ορίζονται στο άρθρο 3 της απόφασης 89/45/ΕΟΚ-  4. ως "τελωνειακές αρχές" νοούνται οι αρχές οι οποίες είναι οι αρμόδιες, μεταξύ άλλων, για την εφαρμογή της τελωνειακής νομοθεσίας.  ΙΙ  1. Κάθε κράτος μέλος που αποφασίζει να λάβει επείγοντα μέτρα προκειμένου να εμποδίσει, να περιορίσει ή να εξαρτήσει από ειδικούς όρους την εμπορία ή τη χρήση στο έδαφός του ενός προϊόντος λόγω του σοβαρού και άμεσου κινδύνου που ενέχει το προϊόν αυτό  για την υγεία και ασφάλεια των καταναλωτών, καλείται να ενημερώνει σχετικά τις τελωνειακές αρχές της χώρας του καθώς και την Επιτροπή, σύμφωνα με το άρθρο 1 της απόφασης 89/45/ΕΟΚ.  2. Σε περίπτωση εφαρμογής της παραγράφου 1, και για να διευκολυνθεί η αναγνώριση του εν λόγω προϊόντος, οι πληροφορίες που διαβιβάζονται ενδείκνυται να περιλαμβάνουν, εκτός από τα στοιχεία που απαριθμούνται στο άρθρο 1 παράγραφος 2 της απόφασης  89/45/ΕΟΚ, ενδεικτική αναφορά στον κωδικό ΣΟ.  ΙΙΙ  Τα κράτη μέλη καλούνται να προβλέψουν τη δυνατότητα:  α) αμέσως μετά την παραλαβή τών γνωστοποιήσεων που διαβιβάζονται στο πλαίσιο του συστήματος ταχείας ανταλλαγής, το σημείο επαφής και να είναι σε θέση να λαμβάνει, μέσω κάποιου αρμόδιου γι' αυτό το θέμα φορέα, τα απαραίτητα μέτρα για να εξακριβώσει αν τα  συγκεκριμένα προϊόντα ενέχουν σοβαρό και άμεσο κίνδυνο-  β) σε περίπτωση που αποδεικνύεται απαραίτητη η κατοχή δείγματος του εν λόγω προϊόντος, το σημείο επαφής να μπορεί να διαβιβάζει στην Επιτροπή σχετικό αίτημα. Η Επιτροπή, με τη σειρά της, ενημερώνει το σημείο επαφής του γνωστοποιούντος κράτους μέλους.  Εφόσον το σημείο επαφής αποφασίσει να δώσει ευνοϊκή συνέχεια στο αίτημα, ένα δείγμα του εν λόγω προϊόντος θα μπορούσε να τεθεί στη διάθεση του αιτούντος σημείου επαφής. Εάν το γνωστοποιούν σημείο επαφής έχει διατυπώσει σχετικό αίτημα, το δείγμα πρέπει  να επιστραφεί.  IV  1. Τα κράτη μέλη καλούνται να προβλέψουν τη δυνατότητα, το σημείο επαφής να μπορεί να ενημερώνει σχετικά τις τελωνειακές αρχές της χώρας του καθώς και την Επιτροπή, σύμφωνα με το άρθρο 3 της απόφασης 89/45/ΕΟΚ, όταν το σημείο επαφής εκτιμά ότι το προϊόν  που έχει γνωστοποιηθεί από κάποιο κράτος μέλος, ενέχει πράγματι σοβαρό και άμεσο κίνδυνο για την υγεία και την ασφάλεια των καταναλωτών και όταν, κατά συνέπεια, το κράτος μέλος αποφασίζει να λάβει έκτακτα μέτρα με σκοπό να εμποδίσει, να περιορίσει ή να  εξαρτήσει από ειδικούς όρους την εμπορία ή την χρήση στην επικράτειά του αυτού του προϊόντος. Σε αυτήν την περίπτωση εφαρμόζεται το σημείο ΙΙ παράγραφος 2.  2. Η παράγραφος 1 μπορεί να εφαρμόζεται επίσης και στην περίπτωση που από τους ελέγχους προκύπτει ότι το κατονομαζόμενο προϊόν θεωρείται επικίνδυνο κατά την έννοια της παραγράφου 1, αλλά αποδεικνύεται ότι το εν λόγω προϊόν δεν βρίσκεται στην επικράτεια  του ενδιαφερόμενου κράτους μέλους.  V  Τα κράτη μέλη καλούνται να προβλέψουν τη δυνατότητα:  1. μόλις οι τελωνειακές αρχές λάβουν τις πληροφορίες κατ' εφαρμογή των σημείων ΙΙ και IV, να μπορούν να λαμβάνουν τα κατάλληλα μέτρα για να εξασφαλίσουν την αναγνώριση του εν λόγω προϊόντος, εφόσον το προϊόν αυτό αποτελεί αντικείμενο διασάφησης για θέση  σε ελεύθερη κυκλοφορία-  2. στην περίπτωση που ένα προϊόν όμοιο με το υπό εξέταση προϊόν πράγματι διασαφηνίζεται για θέση σε ελεύθερη κυκλοφορία, να μπορούν οι τελωνειακές αρχές να ενημερώνουν απευθείας το σημείο επαφής αναστέλλοντας παράλληλα, εάν παραστεί ανάγκη, την απόφασή  τους να χορηγήσουν την άδεια παραλαβής του προϊόντος αυτού-  3. το σημείο επαφής να μπορεί να λαμβάνει, μέσω κάποιας αρμόδιας αρχής αν χρειαστεί, τα κατάλληλα μέτρα για να ελέγξει τα χαρακτηριστικά του προϊόντος που διασαφηνίσθηκε για θέση σε ελεύθερη κυκλοφορία, κυρίως όσον αφορά την ασφάλεια, ούτως ώστε να  προσδιορίσει αν το εν λόγω προϊόν είναι όμοιο με το προϊόν που γνωστοποιήθηκε και που αποτέλεσε αντικείμενο λήψης των εθνικών μέτρων που αναφέρονται στο σημείο IV-  4. εφόσον οι έλεγχοι που αναφέρονται στο σημείο 3 επιβεβαιώνουν ότι πρόκειται για προϊόν που ενέχει σοβαρούς και άμεσους κινδύνους για την υγεία και την ασφάλεια των καταναλωτών, το σημείο επαφής μπορεί να ενημερώνει σχετικά τις τελωνειακές αρχές, οι  οποίες στη συνέχεια μπορεί να αποφασίσουν τη μη χορήγηση της άδειας παραλαβής του προϊόντος στον εισαγωγέα. Σε αυτήν την περίπτωση οι τελωνειακές αρχές καλούνται να επιθέτουν μία από τις ακόλουθες ενδείξεις στο εμπορικό τιμολόγιο που συνοδεύει το  προϊόν:  - " Producto peligroso - No autorizado su despacho a libre practica  Recomendacion 92/579/CEE "  - "Farligt produkt - Ikke godkendt til fri omsaetning  Henstilling 92/579/EOF"  -  "Gefaehrliches Produkt - Abfertigung zum freien Verkehr nicht gestattet  Empfehlung 92/579/EWG"  - "Επικίνδυνο προϊόν - Δεν επιτρέπεται η θέση σε ελεύθερη κυκλοφορία  Σύσταση 92/579/ΕΟΚ"  - 'Dangerous product - Release for free circulation not authorized  Recommendation 92/579/EEC'  - " Produit dangereux - Mise en libre pratique non autorisee  Recommandation 92/579/CEE "  - " Prodotto pericoloso - Immissione in libera pratica non autorizzata  Raccomandazione 92/579/CEE "  -  "Gevaarlijk produkt - het in het vrije verkeer brengen ervan niet toegestaan  Aanbeveling 92/579/EEG"  - " Produto perigoso - Colocacao em livre pratica nao autorizada  Recomendacao 92/579/CEE "-  5. στο βαθμό που το εν λόγω προϊόν διασαφηνίζεται, στη συνέχεια, για τελωνειακό προορισμό άλλον από τη θέση σε ελεύθερη κυκλοφορία, η ένδειξη που αναφέρεται στο σημείο 4 μπορεί να περιλαμβάνεται επίσης στο έγγραφο που αφορά το σχετικό τελωνειακό  καθεστώς ή σε εκείνο που χρησιμοποιείται σε ελεύθερη ζώνη ή σε χώρο ελεύθερης αποθήκευσης.  VI  Τα κράτη μέλη καλούνται να προβλέψουν τη δυνατότητα, το σημείο επαφής να μπορεί να γνωστοποιεί στην Επιτροπή τις περιπτώσεις εφαρμογής του σημείου V, αναφέροντας ενδεχομένως τον αύξοντα αριθμό της αρχικής γνωστοποίησης. Η Επιτροπή ενημερώνει σχετικά τα  άλλα κράτη μέλη.  VII  Σε περίπτωση που τα κράτη μέλη αποφασίζουν να εφαρμόζουν μία ή περισσότερες από τις διατάξεις που περιλαμβάνονται στην παρούσα σύσταση, καλούνται να ενημερώνουν σχετικά την Επιτροπή.  VIII  1. Ένα χρόνο το αργότερο μετά τη δημοσίευση της παρούσας σύστασης, η Επιτροπή προβαίνει σε ανταλλαγή απόψεων με τα κράτη μέλη με σκοπό να αξιολογηθούν τα μέτρα που ενδεχομένως έλαβαν για να εφαρμόσουν την παρούσα σύσταση.  2. Κατόπιν των διαβουλεύσεων αυτών, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση αξιολόγησης σχετικά με την εφαρμογή της παρούσας σύστασης.  IX  Η παρούσα σύσταση απευθύνεται στα κράτη μέλη.  Βρυξέλλες, 27 Νοεμβρίου 1992. Για την Επιτροπή  Karel VAN MIERT  Μέλος της Επιτροπής   (1) ΕΕ αριθ. L 228 της 11. 8. 1992, σ. 24. (2) ΕΕ αριθ. L 17 της 21. 1. 1989, σ. 51. (3) ΕΕ αριθ. L 173 της 6. 7. 1990, σ. 49.


title: Σύσταση της Ευρωπαϊκής Κεντρικής Τράπεζας, της 9ης Δεκεμβρίου 2011 , προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της De Nederlandsche Bank (ΕΚΤ/2011/22)

text:
               16.12.2011

               EL

               Επίσημη Εφημερίδα της Ευρωπαϊκής Ένωσης

               C 367/1

         ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ,
   της 9ης Δεκεμβρίου 2011
   προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της De Nederlandsche Bank
   (ΕΚΤ/2011/22)
   2011/C 367/01
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τo άρθρo 27.1,
   Εκτιμώντας τα ακόλουθα:

               (1)

               Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

               (2)

               Η θητεία των εξωτερικών ελεγκτών της De Nederlandsche Bank θα λήξει με το πέρας του ελέγχου για το οικονομικό έτος 2011. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2012.

               (3)

               Η De Nederlandsche Bank επέλεξε την εταιρεία Deloitte Accountants BV ως τον εξωτερικό της ελεγκτή για τα οικονομικά έτη 2012 έως 2018,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   Συνιστάται ο διορισμός της εταιρείας Deloitte Accountants BV ως του εξωτερικού ελεγκτή της De Nederlandsche Bank για τα οικονομικά έτη 2012 έως 2018.

      Φρανκφούρτη, 9 Δεκεμβρίου 2011.

            Ο πρόεδρος της ΕΚΤ

         Mario DRAGHI


				|

		52012PC0655

			Σύσταση για ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία εξουσιοδοτείται η Ευρωπαϊκή Επιτροπή να συμμετάσχει, εξ ονόματος της ΕΕ, στις διαπραγματεύσεις για διεθνή σύμβαση του Συμβουλίου της Ευρώπης με αντικείμενο την καταπολέμηση της χειραγώγησης των αθλητικών αποτελεσμάτων /* COM/2012/0655 final */

			   	ΑΙΤΙΟΛΟΓΙΚΗ
ΕΚΘΕΣΗ
1.           ιστορικο
και πολιτικο
πλαισιο
Οι
προσυνεννοημένοι
αγώνες
θεωρούνται μία
από τις
μεγαλύτερες
απειλές για
τον αθλητισμό
σήμερα. Οι
προσυνεννοημένοι
αγώνες
υπονομεύουν
τις αξίες του
αθλητισμού
όπως είναι η
ακεραιότητα, η
ευγενής άμιλλα
και ο σεβασμός
στους άλλους.
Προκαλείται ο
κίνδυνος της
απομάκρυνσης
των οπαδών και
υποστηρικτών
από το
οργανωμένο
άθλημα, έναν
τομέα που
αντιπροσωπεύει
σχεδόν το 2% του
ακαθάριστου
εγχώριου προϊόντος
της ΕΕ.
Επιπλέον, οι
προσυνεννοημένοι
αγώνες συχνά
σχετίζονται με
κυκλώματα του
οργανωμένου
εγκλήματος σε
παγκόσμια
κλίμακα. Το
πρόβλημα αυτό
έχει αποκτήσει
τον χαρακτήρα
του επείγοντος
πλέον για τις
δημόσιες
αρχές, το
αθλητικό
κίνημα και τις
υπηρεσίες
επιβολής του
νόμου
παγκοσμίως.
Η
ανακοίνωση της
Επιτροπής, του
2011, με τίτλο
«Ανάπτυξη της
ευρωπαϊκής
διάστασης στον
αθλητισμό»
αναγνωρίζει
ότι το στήσιμο
των αγώνων
παραβιάζει τη
δεοντολογία
και την ακεραιότητα
του
αθλητισμού. Το
ζήτημα των
προσυνεννοημένων
αγώνων
εξετάστηκε
περαιτέρω το 2011
στην Πράσινη
Βίβλο για τα
τυχερά
παιχνίδια σε
απευθείας
σύνδεση, στην
ανακοίνωση της
Επιτροπής για
την καταπολέμηση
της διαφθοράς
στην ΕΕ και
στην
ανακοίνωση της
Επιτροπής
«Προς ένα
ολοκληρωμένο
ευρωπαϊκό πλαίσιο
για τα τυχερά
παιχνίδια σε
απευθείας
σύνδεση».
Το
Ευρωπαϊκό
Κοινοβούλιο
εξέδωσε τον
Ιούνιο του 2011
γραπτή δήλωση
για την
καταπολέμηση
της διαφθοράς
στον ευρωπαϊκό
αθλητισμό και,
τον Φεβρουάριο
του 2012, ψήφισμα για
την ανάπτυξη
της ευρωπαϊκής
διάστασης στον
αθλητισμό, με
το οποίο ζητά
αυξημένη
συνεργασία σε διεθνές
επίπεδο για
την
αντιμετώπιση
των στημένων
αγώνων. Στις 29
Νοεμβρίου 2011 το
Συμβούλιο της
ΕΕ εξέδωσε συμπεράσματα
για την
καταπολέμηση
των προσυνεννοημένων
αγώνων, όπου
καλούν την
Επιτροπή, τα
κράτη μέλη και
τους μη
κυβερνητικούς
εταίρους να
συνεργαστούν
και να λάβουν
μέτρα σε
διάφορα
επίπεδα για τη
βελτίωση του
τρόπου με τον
οποίο
αντιμετωπίζεται
το στήσιμο των
αγώνων στην ΕΕ.
Τον
Μάρτιο του 2011 η
Διεθνής
Ολυμπιακή
Επιτροπή (ΔΟΕ)
εγκαινίασε την
έναρξη των
εργασιών μιας
ομάδας εργασίας
που
αποτελείται από
εκπροσώπους
υψηλού
επιπέδου του
κινήματος του
αθλητισμού,
δημόσιων
αρχών, διεθνών
οργανισμών και
εταιρειών
στοιχημάτων, η
οποία θα
προτείνει τρόπους
για την
καταπολέμηση
των παράτυπων
και παράνομων
αθλητικών
στοιχημάτων,
με χάρτη
πορείας για
μέτρα παρακολούθησης
ο οποίος
εγκρίθηκε στη
Λοζάνη στις 2 Φεβρουαρίου
2012.
Στις
28 Σεπτεμβρίου 2011
η επιτροπή
υπουργών του
Συμβουλίου της
Ευρώπης
ενέκρινε
σύσταση για
την προώθηση
της
ακεραιότητας
στον αθλητισμό
και την καταπολέμηση
της
χειραγώγησης
των
αποτελεσμάτων,
ιδίως του
στησίματος των
αγώνων. Στη
σύσταση προτείνεται
να διεξαχθεί
μελέτη
εφικτότητας,
στο πλαίσιο
της
διευρυμένης
επιμέρους
συμφωνίας για
τον αθλητισμό
(EPAS), σχετικά με το
ενδεχόμενο
σύναψης
διεθνούς
νομικής πράξης
για την
πρόληψη και καταστολή
των
προσυνεννοημένων
αγώνων. Στις 15
Μαρτίου 2012, η διάσκεψη
των αρμόδιων
για τον
αθλητισμό
υπουργών του
Συμβουλίου της
Ευρώπης, που
συνεδρίασε στο
Βελιγράδι,
έλαβε υπόψη
της τα
συμπεράσματα
της μελέτης
και κάλεσε τη
διευρυμένη
επιμέρους
συμφωνία να ξεκινήσει
διαπραγματεύσεις,
σε συντονισμό
με την ΕΕ, για τη
σύναψη
διεθνούς
νομικής πράξης
(η σύμβαση) κατά
της
χειραγώγησης
των
αποτελεσμάτων
αθλητικών
αγώνων, ιδίως
κατά των
προσυνεννοημένων
αγώνων. Στις 13
Ιουνίου 2012, η
επιτροπή
υπουργών του
Συμβουλίου της
Ευρώπης
συντάχθηκε με
την έκκληση
αυτή. Το καλοκαίρι
του 2012, η EPAS έστειλε
προσκλήσεις
στις χώρες που
είναι
συμβαλλόμενα
μέρη της
Ευρωπαϊκής
Σύμβασης για
τον Πολιτισμό
και τις κάλεσε
να εκδηλώσουν
ενδιαφέρον για
τη συμμετοχή
στις
διαπραγματεύσεις
για ένα σχέδιο
σύμβασης του
Συμβουλίου της
Ευρώπης κατά
της
χειραγώγησης
των αθλητικών
αποτελεσμάτων.

2.           ενδεχομενο
συναψησ
συμβασησ του
συμβουλιου της
ευρωπησ κατά
των
προσυνεννοημενων
αγωνων: δυνητικο
περιεχομενο
και
χρονοδιαγραμμα
Βάσει
της μελέτης
εφικτότητας
που διεξάγεται
από την EPAS, το
περιεχόμενο
μιας μελλοντικής
σύμβασης του
Συμβουλίου της
Ευρώπης θα
μπορούσε να
είναι το εξής:
1.           Πρόληψη
α)      Πρόληψη
σε εθνικό
επίπεδο
β)      Προώθηση
και υποστήριξη
μέτρων που θα
λάβει το αθλητικό
κίνημα
γ)      Διαμόρφωση
πλαισίου για
την αγορά
στοιχημάτων
δ)      Προώθηση
μέτρων που θα
ληφθούν από
τις εταιρείες στοιχημάτων
2.           Διεθνής
συνεργασία
ε)      Δημόσιες
αρχές -
αθλητισμός
στ)    Δημόσιες
αρχές
(κανονιστικές
αρχές
στοιχημάτων) –
εταιρείες
στοιχημάτων
ζ)      Διεθνής
συνεργασία
μεταξύ δικαστικών
αρχών ή αρχών
επιβολής του
νόμου
η)      Τριμερείς
διαβουλεύσεις
3.           Κυρώσεις
θ)      Συνδυασμός
πειθαρχικών,
διοικητικών
και ποινικών
κυρώσεων
ι)       Πειθαρχικές
ια)     Διοικητικές
ιβ)     Ποινικές
ιγ)     Δικαιοδοσία
4.           Επιβολή
του νόμου
ιδ)     Έρευνα
ιε)     Ηλεκτρονικό
έγκλημα
5.           Επακόλουθα
μέτρα
ιστ)   Παρακολούθηση
ιζ)     Επιτροπή
της Σύμβασης
Ένα από
τα
σημαντικότερα
θέματα στην
καταπολέμηση
των
προσυνεννοημένων
αγώνων σε
επίπεδο ΕΕ ή διεθνές
επίπεδο είναι
η ανάγκη να
εξασφαλιστεί ο
συντονισμός
των διαφόρων
εμπλεκομένων
στον τομέα,
ιδίως των
δημόσιων
αρχών, των
υπηρεσιών
επιβολής του
νόμου, των
κανονιστικών
αρχών για τα
τυχερά παιχνίδια,
του αθλητικού
κινήματος σε
όλες τις συνιστώσες
του και των
εταιρειών
στοιχημάτων
(λοταρίες και
ιδιωτικοί
φορείς
εκμετάλλευσης).
Η κυριότερη
προστιθέμενη
αξία μιας
σύμβασης του
Συμβουλίου της
Ευρώπης κατά
των
προσυνεννοημένων
αγώνων θα ήταν μια
πλατφόρμα
διασυνοριακής
και
διατομεακής συνεργασίας
με τη
συμμετοχή όλων
των
συντελεστών.
Το σημαντικό
πλεονέκτημα
μιας σύμβασης
του Συμβουλίου
της Ευρώπης θα συνίστατο
στις δομές
παρακολούθησης
και μεταπαρακολούθησης
βάσει του
υποδείγματος
των υφιστάμενων
μόνιμων
επιτροπών για
τις συμβάσεις
του Συμβουλίου
της Ευρώπης
στον τομέα του
αθλητισμού (αντιντόπινγκ,
βία των θεατών).
Οι δομές αυτές
θα πρέπει να
είναι ανοικτές
σε όλους τους
συντελεστές
και να γίνουν
το φόρουμ
συζητήσεων για
την εφαρμογή
της σύμβασης και
για την πρόοδο
στην
καταπολέμηση
των προσυνεννοημένων
αγώνων στην
Ευρώπη.
Ένα άλλο
σημαντικό
πλεονέκτημα
της
μελλοντικής σύμβασης
θα μπορούσε να
είναι ότι αυτή
θα είναι
ανοικτή σε μη
ευρωπαϊκές
χώρες: όλες οι
χώρες θα είναι
σε θέση να
υπογράψουν και
να επικυρώσουν
τη σύμβαση (για
παράδειγμα, ο
Καναδάς και η
Αυστραλία
είναι επί του
παρόντος
συμβαλλόμενα
μέρη στη
σύμβαση
αντιντόπινγκ
του Συμβουλίου
της Ευρώπης).
Αυτή η πτυχή
είναι ζωτικής
σημασίας αφού
η παγκόσμια
συνεργασία,
ιδίως με χώρες
όπου τα
αθλητικά στοιχήματα
είναι
διαδεδομένα
όπως οι χώρες
της Νοτιοανατολικής
Ασίας,
θεωρείται
ουσιαστικό στοιχείο
για την
αποτελεσματική
καταπολέμηση
των κυκλωμάτων
του εγκλήματος
που
εμπλέκονται σε
προσυνεννοημένους
αγώνες και
λειτουργούν σε
διάφορες
ηπείρους.
Η
προτεινόμενη
σύμβαση δεν θα
είναι το μέσο
για την
επίτευξη της
εναρμόνισης
των εθνικών
νομοθεσιών των
συμβαλλόμενων
μερών. Αν και το
ζήτημα της επίτευξης
συμφωνίας για
τον ορισμό των
προσυνεννοημένων
αγώνων και της
έγκρισης
αποτελεσματικών,
αποτρεπτικών
και ανάλογων
κυρώσεων θα
αναφέρεται στη
σύμβαση, η διατύπωση
των σχετικών
διατάξεων θα
γίνεται κατά τρόπο
ώστε να
υπάρχει κάποια
ευελιξία για
τα συμβαλλόμενα
μέρη σχετικά
με την
εφαρμογή των
εν λόγω
διατάξεων.
Το
ακριβές
περιεχόμενο, η
δομή και το
πεδίο εφαρμογής
του κειμένου
της σύμβασης
είναι επί του
παρόντος
θεωρητικά
διότι θα
αποτελέσουν το
αντικείμενο
προσεχών
διαπραγματεύσεων.
Η
προπαρασκευή
του κειμένου
της σύμβασης
θα ανατεθεί σε συντακτική
ομάδα,
αποτελούμενη
από
εκπροσώπους
των κρατών
μελών που
έχουν
συμμετάσχει
στις
διαπραγματεύσεις.
Τα έγγραφα που
έχουν
διανεμηθεί από
το Συμβούλιο
της Ευρώπης
προβλέπουν
ρητά ότι θα
μπορεί να
συμμετάσχει
εκπρόσωπος της
ΕΕ. Η
συντακτική
ομάδα θα
συνεδριάσει
για πρώτη φορά για
διερευνητικές
συνομιλίες στο
Στρασβούργο στις
9-11 Οκτωβρίου 2012. Η
Επιτροπή
παρέστη σ’
αυτήν την πρώτη
διερευνητική
συνάντηση ως
παρατηρητής ad hoc. H
EPAS θα κρατήσει
τον ρόλο
γραμματείας. Η EPAS
προβλέπει μια
σειρά επτά
τριήμερων
συνεδριάσεων
της συντακτικής
ομάδας μεταξύ
Οκτωβρίου 2012 και
Δεκεμβρίου 2013, με
στόχο να
υποβληθεί η
σύμβαση για
υπογραφή στην
επιτροπή
υπουργών του
Συμβουλίου της
Ευρώπης το 2014.
3.           ο ρολοσ
της εε στην
καταπολεμηση
των προσυνεννοημενων
αγωνων
Το
ζήτημα των
προσυνεννοημένων
αγώνων είναι
σχετικά νέο
στην ημερήσια
διάταξη της ΕΕ
για τα αθλητικά
θέματα· οι
σχετικές
πρωτοβουλίες
είναι, συνεπώς,
πολύ
πρόσφατες. Σε
επίπεδο Επιτροπής,
η συμμετοχή
στην
καταπολέμηση
των
προσυνεννοημένων
αγώνων μπορεί
να εξεταστεί
υπό τρεις
διαφορετικές
οπτικές
γωνίες, που
αντιστοιχούν
στις τρεις
κυριότερες
πτυχές του
προβλήματος:
Αθλητική
πτυχή:
όπως
προβλέπεται
στο άρθρο 165 της
Συνθήκης, ένας
από τους
στόχους της
δράσης της ΕΕ
στον τομέα του
αθλητισμού
είναι η
ανάπτυξη της
ευρωπαϊκής
διάστασης του
αθλητισμού, με
την προαγωγή
του δίκαιου
χαρακτήρα των
αθλητικών
αναμετρήσεων
και την
προστασία της
ηθικής
ακεραιότητας
των αθλητών. Η
Επιτροπή έχει
αναλάβει μια
πρώτη
συγκεκριμένη
πρωτοβουλία
στον τομέα αυτόν,
συγκεκριμένα
έχει
συμπεριλάβει
στην πρόσκληση
υποβολής
προτάσεων κατ’
εφαρμογή της
προπαρασκευαστικής
δράσης του 2012 «Ευρωπαϊκή
σύμπραξη στον
αθλητισμό» μια
γραμμή προτεραιότητας
για σχέδια που
επικεντρώνονται
στην πρόληψη
των
προσυνεννοημένων
αγώνων μέσω
της
εκπαίδευσης
και της
ενημέρωσης των
σχετικών
συντελεστών,
ιδίως αθλητών,
διαιτητών,
αξιωματούχων
των αγώνων και
διοικητικών
στελεχών στον
τομέα του
αθλητισμού. Ο
στόχος της
δημοσιονομικής
ενίσχυσης που
θα δοθεί μέσω
αυτής της
πρόσκλησης
είναι η ενίσχυση
της
προληπτικής
πτυχής της
καταπολέμησης
των
προσυνεννοημένων
αγώνων με την
ανταλλαγή καλών
πρακτικών. Η
καταπολέμηση
των
προσυνεννοημένων
αγώνων
αναφέρεται
επίσης ως ένας
από τους στόχους
του κεφαλαίου
«Αθλητισμός»
του
προγράμματος
«Erasmus για όλους», που
θα επιτρέψει
να ενισχυθούν
παρόμοιες ενέργειες
με δομημένο
τρόπο μετά το 2014.
Επιπλέον της
παροχής της
δημοσιονομικής
ενίσχυσης, η
Επιτροπή συνεργάζεται
στενά με
εξωτερικά
ενδιαφερόμενα
μέρη (ιδίως με
τη ΔΟΕ και το
Συμβούλιο της
Ευρώπης) για
την εξεύρεση
τρόπων
αντιμετώπισης
του φαινομένου
των
προσυνεννοημένων
αγώνων σε
ευρωπαϊκό και
διεθνές
επίπεδο. Η
Επιτροπή
λειτουργεί και
ως γραμματεία
της ομάδας
εμπειρογνωμόνων
της ΕΕ για την
ορθή
διαχείριση
στον τομέα του
αθλητισμού,
που συστάθηκε
βάσει του ψηφίσματος
που εξέδωσε
τον Μάιο του 2011
το Συμβούλιο
για το σχέδιο
εργασιών της
ΕΕ στον τομέα
του αθλητισμού.
Η ομάδα
εμπειρογνωμόνων
διατύπωσε συστάσεις
για περαιτέρω
εξέταση από
την ομάδα
εργασίας του
Συμβουλίου για
τον αθλητισμό
τον Ιούνιο του
2012.
Τυχερά
παιχνίδια και
στοιχήματα: οι
προσυνεννοημένοι
αγώνες δεν
συνδέονται
αναγκαστικά με
τα αθλητικά
στοιχήματα.
Παρ’ όλα αυτά, ο συνδυασμός
αθλητικών
στοιχημάτων
που δεν υπόκεινται
σε κανονιστική
ρύθμιση και
προσυνεννοημένων
αγώνων είναι
μια υπάρχουσα
απειλή για τις
αθλητικές
αναμετρήσεις,
σε μεγάλο βαθμό
λόγω ατόμων ή
κυκλωμάτων που
χρησιμοποιούν
τα στοιχήματα
για τον
προσπορισμό
εσόδων και/ή
για τη
νομιμοποίηση
εσόδων από
παράνομες
δραστηριότητες.
Ζητήματα
σχετικά με την
ακεραιότητα
του αθλητισμού
συμπεριλήφθηκαν
στην πράσινη
βίβλο για τα
τυχερά παιχνίδια
σε απευθείας
σύνδεση, μια
δημόσια
διαβούλευση
που διεξήγαγε
η Επιτροπή το 2011.
Περίπου 250
απαντήσεις
ελήφθησαν από
διάφορους
συντελεστές,
μεταξύ αυτών
και από
αθλητικούς
φορείς. Η
διαβούλευση συμπληρώθηκε
από πέντε
θεματικά
εργαστήρια το 2011,
ένα από τα
οποία, που
πραγματοποιήθηκε
στις 10 Μαΐου 2011,
εστιάστηκε
ειδικότερα στα
στοιχήματα σε
απευθείας σύνδεση
και στην
ακεραιότητα
του αθλητισμού
(και πιο
συγκεκριμένα
στους
προσυνεννοημένους
αγώνες). Σε συνέχεια
της πράσινης
βίβλου, η
Επιτροπή
εξέδωσε στις 23
Οκτωβρίου 2012
ανακοίνωση με
θέμα «Προς ένα
ολοκληρωμένο
ευρωπαϊκό
πλαίσιο για τα
τυχερά παιχνίδια
σε απευθείας
σύνδεση» [COM(2012) 596
τελικό]. Η
προστασία της
ακεραιότητας
του αθλητισμού
έναντι των προσυνεννοημένων
αγώνων είναι
μια από τις
προτεραιότητες
της Επιτροπής
που
παρουσιάστηκε
στην ανακοίνωση
με την πρόταση
σχεδίου
δράσης, όπου περιλαμβάνεται
η συμμετοχή
της Επιτροπής
στις εργασίες
του Συμβουλίου
της Ευρώπης
για μια
ενδεχόμενη
σύμβαση κατά της
χειραγώγησης
των αθλητικών
αποτελεσμάτων.
Πτυχή
σχετική με τη
διαφθορά:
οι
προσυνεννοημένοι
αγώνες είναι
μια μορφή διαφθοράς
και, ως τέτοια,
τιμωρείται από
τα εθνικά ποινικά
δίκαια. Η
Επιτροπή
εφαρμόζει τη
δέσμη νομοθετικών
πράξεων κατά
της διαφθοράς
που εκδόθηκαν
το 2011 και
επικεντρώνονται
στη βελτίωση
της
παρακολούθησης
και της
αξιολόγησης
της δράσης
κατά της
διαφθοράς,
ιδίως με τη
σύνταξη έκθεσης
της ΕΕ για την
καταπολέμηση
της διαφθοράς
με την οποία η
Επιτροπή θα
αξιολογεί, σε
τακτική βάση, τις
διάφορες
εκκρεμείς
πτυχές σχετικά
με τη διαφθορά
και την
ικανότητα
ελέγχου της
διαφθοράς στα
κράτη μέλη της
ΕΕ. Η έκθεση θα
μπορούσε να
καλύψει
ενδεχομένως τα
εκκρεμή
ζητήματα που
αφορούν τη
διαφθορά,
συμπεριλαμβανομένων
των
προσυνεννοημένων
αγώνων. Η
έκθεση της ΕΕ
για την
καταπολέμηση
της διαφθοράς,
συνοδευόμενη
από αναλύσεις
ανά χώρα για
κάθε κράτος
μέλος, μαζί με
εξατομικευμένες
συστάσεις, θα
δημοσιεύεται
από την
Επιτροπή κάθε
δύο χρόνια,
αρχής γενομένης
το 2013. Παράλληλα,
η Επιτροπή
εξετάζει επί
του παρόντος
δυνητικούς
τρόπους
συμμετοχής της
ΕΕ στην ομάδα
των κρατών του
Συμβουλίου της
Ευρώπης κατά
της διαφθοράς
(GRECO), η οποία
αναμένεται να
αποφέρει προστιθέμενη
αξία στην
καταπολέμηση
της διαφθοράς
από την ΕΕ.
Το Ευρωπαϊκό
Κοινοβούλιο
έθιξε το θέμα
των προσυνεννοημένων
αγώνων, ιδίως
των
στοιχημάτων
που αφορούν
προσυνεννοημένους
αγώνες, στην
έκθεσή του του 2009
για την
ακεραιότητα
των
στοιχημάτων σε
απευθείας
σύνδεση (A6-0064/2009). Το
Κοινοβούλιο
εξέτασε, επίσης,
λεπτομερέστερα
το θέμα στην
έκθεσή του του 2011
για τα
στοιχήματα σε
απευθείας
σύνδεση στην
εσωτερική
αγορά (A7-0342/2011), όπου
αναφέρθηκε σε
ζητήματα σχετικά
με τη
διασυνοριακή
αστυνομική και
δικαστική
συνεργασία, τη
συνεργασία
μεταξύ
διοργανωτών αθλητικών
αναμετρήσεων
και εταιρειών
στοιχημάτων, τη
διαμόρφωση
εθνικών
δικτύων και
σημείων επαφής
για την
αντιμετώπιση
περιπτώσεων
προσυνεννοημένων
αγώνων και τη
σύνταξη ενός
ορισμού για
τους προσυνεννοημένους
αγώνες σε
επίπεδο ΕΕ.
Τέλος, το
ζήτημα των
προσυνεννοημένων
αγώνων
εξετάστηκε και
στην έκθεση του
Ευρωπαϊκού
Κοινοβουλίου
του 2012 για την
ευρωπαϊκή
διάσταση στον
αθλητισμό (A7-0385/2011).
Το Συμβούλιο
εξέτασε για
πρώτη φορά το
θέμα της
καταπολέμησης
του φαινομένου
των
προσυνεννοημένων
αγώνων στο πρόγραμμα
εργασιών της
ΕΕ στον τομέα
του αθλητισμού
για την
περίοδο 2011-2014, που
εγκρίθηκε τον
Μάιο του 2011 και
στο οποίο η
ακεραιότητα
του
αθλητισμού,
ιδίως η καταπολέμηση
του φαινομένου
των
προσυνεννοημένων
αγώνων, τέθηκε
ως
προτεραιότητα
για την
περίοδο 2011-2014.
Επιπλέον, το
Συμβούλιο
εξέδωσε τον
Νοέμβριο του 2011
συμπεράσματα
για την
καταπολέμηση
του φαινομένου
των
προσυνεννοημένων
αγώνων, όπου τα κράτη
μέλη και τα
εμπλεκόμενα
μέρη κλήθηκαν
να ενθαρρύνουν
την κατάρτιση
εκπαιδευτικών
προγραμμάτων
και να
εξασφαλίσουν
τη στενή
συνεργασία μεταξύ
όλων των ενδιαφερόμενων
μερών. Η ομάδα
εργασίας του
Συμβουλίου για
τον αθλητισμό
συζητά επί του
παρόντος το
κείμενο
σχεδίου
συμπερασμάτων
για τη χάραξη
στρατηγικής
για την πάταξη
της
χειραγώγησης
των αθλητικών
αποτελεσμάτων,
που θα
εγκριθεί τον
Νοέμβριο του 2012.
Οι δύο
οργανισμοί της
ΕΕ που είναι
επιφορτισμένοι
με την
δικαστική και
αστυνομική
συνεργασία, η EUROPOL
και η EUROJUST,
συμμετέχουν
ενεργά στην
καταπολέμηση
του φαινομένου
των
προσυνεννοημένων
αγώνων. Ενώ η
συνεργασία των
υπηρεσιών
επιβολής του
νόμου σε επίπεδο
ΕΕ στον τομέα
του αθλητισμού
ήταν παραδοσιακά
εστιασμένη στο
ζήτημα της
βίας των
θεατών, το φαινόμενο
των
προσυνεννοημένων
αγώνων
αναδύθηκε ως
νέο πρόβλημα
διασυνοριακής
συνεργασίας τα
τελευταία δύο
χρόνια. Επί του
παρόντος,
είναι ανοικτές
δύο υποθέσεις·
για την
επίλυση των
υποθέσεων
αυτών έχει
συσταθεί μια
ομάδα κοινής
έρευνας με τη
συμμετοχή τεσσάρων
χωρών της ΕΕ (HU, DE, FI,
AT). Ο λόγος για
τον οποίο
συμμετέχουν η
EUROPOL και η EUROJUST στη
διερεύνηση των
υποθέσεων των
προσυνεννοημένων
αγώνων είναι
ότι σ’ αυτούς
εμπλέκονται
κυκλώματα
οργανωμένου εγκλήματος.
Όλα αυτά
τα στοιχεία
δείχνουν προς
μια κατεύθυνση:
η καταπολέμηση
του φαινομένου
των
προσυνεννοημένων
αγώνων έχει
καταστεί
προτεραιότητα
σε διάφορους
τομείς
πολιτικής
(αθλητισμός,
εποπτεία της
αγοράς τυχερών
παιχνιδιών,
καταπολέμηση
της διαφθοράς)
σε επίπεδο ΕΕ
και η δημόσια
προσοχή είναι
πιθανόν να
στραφεί ακόμα
περισσότερο
στα πρόσφατα επεισόδια
διαφθοράς σε
διάφορα
επίπεδα του
αθλητικού
κόσμου.
Δεδομένου
ότι η υπό
εξέταση
σύμβαση δεν
στοχεύει στην
εναρμόνιση των
διατάξεων του
ποινικού δικαίου
στις
συμβαλλόμενες
χώρες ούτε
στην επίτευξη
εναρμόνισης σε
άλλα πεδία,
όπως η
νομοθεσία για
τα τυχερά
παιχνίδια και
τα στοιχήματα,
και δεδομένου
ότι, με βάση το
άρθρο 6 της ΣΛΕΕ,
η ΕΕ έχει
αρμοδιότητα να
αναλαμβάνει
δράσεις για να
υποστηρίζει,
να συντονίζει
ή να
συμπληρώνει τη
δράση των
κρατών μελών
στον τομέα του
αθλητισμού,
προτείνεται να
συμμετάσχει η
ΕΕ στις
προσεχείς
διαπραγματεύσεις
μαζί με τα
κράτη μέλη της.
Η προτεινόμενη
συμμετοχή στις
διαπραγματεύσεις
δεν έχει
αντίκτυπο στον
προϋπολογισμό
της ΕΕ.
Επομένως,
η Επιτροπή
συνιστά στο
Συμβούλιο:
–
να
εκδώσει τη
συνημμένη
απόφαση με την
οποία εξουσιοδοτείται
να συμμετάσχει
η Ευρωπαϊκή
Επιτροπή, εξ
ονόματος της
ΕΕ, στις
διαπραγματεύσεις
για διεθνή
σύμβαση του
Συμβουλίου της
Ευρώπης για
την
καταπολέμηση
της χειραγώγησης
των αθλητικών
αποτελεσμάτων·
–
να
εκδώσει
οδηγίες
διαπραγμάτευσης
που θα επισυναφθούν
στην εν λόγω
απόφαση·
–
να
ορίσει ειδική
επιτροπή, σε
διαβούλευση με
την οποία
πρέπει να
διεξαχθούν οι
διαπραγματεύσεις.
Σύσταση
για
ΑΠΟΦΑΣΗ
ΤΟΥ ΣΥΜΒΟΥΛΙΟΥ
με την
οποία
εξουσιοδοτείται
η Ευρωπαϊκή
Επιτροπή να
συμμετάσχει,
εξ ονόματος
της ΕΕ, στις
διαπραγματεύσεις
για διεθνή
σύμβαση του
Συμβουλίου της
Ευρώπης με
αντικείμενο
την
καταπολέμηση
της χειραγώγησης
των αθλητικών
αποτελεσμάτων
ΤΟ
ΣΥΜΒΟΥΛΙΟ ΤΗΣ
ΕΥΡΩΠΑΪΚΗΣ
ΕΝΩΣΗΣ,
Έχοντας
υπόψη τη
Συνθήκη για τη
λειτουργία της
Ευρωπαϊκής
Ένωσης, και
ιδίως το
άρθρο 218
παράγραφοι 3 και
4,
Έχοντας
υπόψη τη
σύσταση της
Ευρωπαϊκής
Επιτροπής,
Εκτιμώντας
τα ακόλουθα:
Θα
ξεκινήσουν διαπραγματεύσεις
για την
προπαρασκευή
διεθνούς σύμβασης
του Συμβουλίου
της Ευρώπης
για την καταπολέμηση
της
χειραγώγησης
των αθλητικών
αποτελεσμάτων,
Η
Ένωση θα
πρέπει να
συμμετάσχει
στις
διαπραγματεύσεις
αυτές,
ΕΞΕΔΩΣΕ
ΤΗΝ ΠΑΡΟΥΣΑ
ΑΠΟΦΑΣΗ:
Άρθρο 1
Εξουσιοδοτείται
η Επιτροπή να
διαπραγματευτεί,
εξ ονόματος
της Ευρωπαϊκής
Ένωσης, διεθνή
σύμβαση του
Συμβουλίου της
Ευρώπης με
αντικείμενο τη
χειραγώγηση
των αθλητικών
αποτελεσμάτων.
Άρθρο 2
Οι
οδηγίες
διαπραγμάτευσης
παρατίθενται
στο παράρτημα.
Άρθρο 3
Οι
διαπραγματεύσεις
διεξάγονται σε
διαβούλευση με
την [η ονομασία
της ειδικής
επιτροπής
εισάγεται από
το Συμβούλιο].
Άρθρο 4
Η παρούσα
απόφαση
απευθύνεται
στην Επιτροπή.
Βρυξέλλες,
                                                                       Για
το Συμβούλιο
                                                                       Ο
Πρόεδρος
ΠΑΡΑΡΤΗΜΑ

οδηγιεσ
διαπραγματευσησ
διεθνούς
σύμβασης του
Συμβουλίου της
Ευρώπης για
την
καταπολέμηση της
χειραγώγησης
των αθλητικών
αποτελεσμάτων
Η
μελλοντική
σύμβαση θα
έχει ως σκοπό
τη διαμόρφωση
διεθνούς
νομικού
πλαισίου για
την πρόληψη
και την
καταπολέμηση
της
χειραγώγησης
των αθλητικών
αποτελεσμάτων,
ιδίως των
προσυνεννοημένων
αγώνων· ο
στόχος της σύμβασης
θα είναι η
ενίσχυση της
διεθνούς
συνεργασίας
στο πλαίσιο
αυτό και η
διαμόρφωση
ενός μηχανισμού
παρακολούθησης
που θα
εξασφαλίζει
ότι οι διατάξεις
που
περιλαμβάνονται
στη σύμβαση
τηρούνται
αποτελεσματικά.
Η
Ευρωπαϊκή
Ένωση θα
συμμετάσχει
στις συνεδριάσεις
αυτές με σκοπό
να
εξασφαλιστεί
ότι η προτεινόμενη
σύμβαση είναι
συνεπής με το
κεκτημένο της
ΕΕ, ιδίως σε ό,τι
αφορά τις
ελευθερίες της
εσωτερικής
αγοράς
(ελευθερία
παροχής
υπηρεσιών και
ελευθερία
εγκατάστασης)
και τη
δικαστική
συνεργασία σε
θέματα ποινικού
δικαίου.
Η
Ευρωπαϊκή
Ένωση θα
συμμετάσχει
επίσης στις
διαπραγματεύσεις
με στόχο να
εξασφαλίσει
ότι οι διατάξεις
της
μελλοντικής
σύμβασης είναι
ευθυγραμμισμένες
με τις
πολιτικές της
ΕΕ στους
τομείς του αθλητισμού,
των τυχερών
παιχνιδιών σε
απευθείας σύνδεση
και της
καταπολέμησης
της διαφθοράς.
Τα έγγραφα
αναφοράς για
τις εν λόγω
πολιτικές
είναι, μεταξύ
άλλων, τα εξής:
·
Η
ανακοίνωση της
Επιτροπής για
την ανάπτυξη
της ευρωπαϊκής
διάστασης στον
αθλητισμό [COM(2011)12
τελικό).
·
Η πράσινη
βίβλος για τα
τυχερά
παιχνίδια σε
απευθείας
σύνδεση [COM(2011)128
τελικό].
·
Η
ανακοίνωση της
Επιτροπής για
την
καταπολέμηση της
διαφθοράς στην
ΕΕ, [COM(2011) 308 τελικό].
·
Η
ανακοίνωση της
Επιτροπής
«Προς ένα
ολοκληρωμένο
ευρωπαϊκό
πλαίσιο για τα
τυχερά
παιχνίδια σε
απευθείας σύνδεση»
[COM(2012) 596 τελικό].
·
Τα
συμπεράσματα
του Συμβουλίου
για την
καταπολέμηση
των
προσυνεννοημένων
αγώνων (16819/11).